KAHKAHKAH…INI LUAHAN KATA-KATA ORANG KECEWA NAMANYA!!

 Hahahaha….saya ingin mulakan tulisan kali ini dengan ketawa terlebih dahulu sebagai mukaddimahnya.

 Tidak lama sebelum ini, Annuar Musa menulis di laman Facebooknya bahawa hanya Anwar Ibrahim yang mampu memulihkan kedudukan orang Melayu dan agama Islam yang kian terancam  selepas keputusan PRU14 yang lalu.

 Negara lebih memerlukan beliau sekarang ini, kata Annuar lagi sambil menyebut tentang idealisme perjuangan Anwar yang dianggapnya tetap segar, sama seperti tahun 80-an dan 90-an dahulu.

 “Malah pendirian Anwar cukup kejap dalam isu Islam, Melayu, Raja-Raja Melayu dan ummah,” tambah Setiausaha Agung UMNO itu lagi.
Untuk itu, beliau berharap agar Anwar dapat segera mengambil alih tampuk kepimpinan negara.

 Selain Annuar, beberapa pemimpin UMNO yang lain juga turut berharap agar Anwar segera mengambil alih jawatan Perdana Menteri menggantikan Tun Mahathir Mohamad, meskipun Perdana Menteri mengatakan beliau memerlukan sekurang-kurangnya dua tahun untuk memulihkan negara daripada kerosakan yang diakibatkan oleh Najib Razak yang mengamalkan gaya kepimpinan ala kleptokrasi.

 Ketika itu, harapan UMNO tentunya ialah untuk menumpang kasih kepada Anwar kalau-kalau setelah menjadi Perdana Menteri nanti, beliau sedia untuk bekerjasama dengan parti yang baru kehilangan kuasa itu.

 Iyalah…setelah 61 tahun berkuasa tanpa henti sejak merdeka lagi dan bila tiba-tiba hilang kuasa, UMNO seolah-olah hilang punca dan bagaikan tidak boleh bersabar untuk menunggu tempoh lima tahun lagi bila PRU15 diadakan.

 Mereka juga sebenarnya tidak menyangka Tun Mahathir yang sudah berusia 93 tahun dan pernah dianggap tua nyanyuk, rupa-rupanya masih gagah untuk menumbangkan UMNO dan BN yang penuh dengan kuasa serta banyak wang di dalam poket para pemimpinnya.

 Untuk mengendeng kepada Tun Mahathir, tentu saja UMNO berasa malu kerana macam-macam kata hinaan pernah dilemparkan sebelum itu.

 Lalu, hanya kepada Anwarlah harapan UMNO untuk segera beroleh kuasa semula, meskipun dengan cara menumpang kasih kepadanya.

 Bagaimanapun, Anwar baru-baru ini bertegas menolak sebarang bentuk kerjasama dengan UMNO serta komited untuk terus bersama dengan Pakatan Harapan.
Maka, tentu saja UMNO jadi kecewa dibuatnya. Dan jika ingin berkuasa semula, mereka kini tiada pilihan lain kecuali terpaksa bertarung semula dalam PRU15 nanti yang belum tentu pula mampu menghasilkan kejayaan yang akan menghadirkan kuasa.

 Lalu, berkatalah Annuar semalam, “Baru-baru ini Anwar keluarkan kenyataan bahawa beliau tidak akan bekerjasama dengan UMNO.

 “Kirim salam pada beliau. UMNO tidak pernah perlukan Anwar.”

 Kahkahkah…budak sekolah pun tahu ini luahan kata-kata kecewa namanya yang tak ubah seperti cinta seseorang yang ditolak mentah-mentah oleh idaman kalbu yang pernah diimpi-impikan selama ini.

 Ehhh…tapi Pas kan ada?
(ShahbudinHusin 02/09/2018)

0

0

votes
Article Rating
Kongsikan artikel ini


MELAYU SUDAH BANGKIT PADA PRU14 LALU, NAK BANGKIT APA LAGI?

Agak kelakar dan menggelikan hati apabila UMNO tiba-tiba menganjurkan Perhimpunan Melayu Bangkit yang semua orang faham tujuan utamanya ialah untuk mengajak rakyat  menolak kerajaan Pakatan Harapan yang sedang mentadbir negara sekarang ini.

 Pelbagai kecaman, cemuhan, kritikan dan kata-kata cacian, malah fitnah dilemparkan dengan tujuan menimbulkan kebencian kepada kerajaan dalam perhimpunan yang diadakan di Pasir Salak itu.

 Tak cukup dengan itu, ada juga pemimpin UMNO yang tampil dalam perhimpunan tersebut hanya dengan memakai kain pelikat saja untuk menunjukkan dia kononnya pemimpin marhaen dan hidup seperti rakyat bawahan yang lain.

 Dan seperti biasa, untuk menyebabkan Melayu kononnya dapat dibangkitkan, DAP terus dijadikan sasaran kerana didakwa telah menguasai kerajaan, mengenepikan hak-hak Bumiputera, mengancam institusi Raja  serta kedudukan Islam.

 Hairan sungguh mereka ini, sejak daripada ada kuasa hingga hilang kuasa, memanjang menyalahkan DAP saja.

 Jika benar di mata UMNO bahawa DAP salah, DAP mengancam Raja, DAP menggugat kedudukan Melayu serta Islam dan semua yang jahat adalah DAP, mengapa parti itu tidak diharamkan  saja ketika UMNO berkuasa dahulu?

 Mengapa setelah hilang kuasa baru hendak melalak bagai nak pecah anak tekak?

 Yang nyatanya, semua perlakuan pemimpin UMNO dalam himpunan tersebut tidak lebih menunjukkan mereka sudah mula sasau dan hilang akal apabila kuasa tiada lagi dalam genggaman.

 Selama ini mereka begitu yakin UMNO itu keramat dan tidak boleh dikalahkan, lalu menyamun dan merompaklah mereka sesuka hati atas nama perjuangan Melayu dan membela hak Bumiputera.

 Kini, belum pun empat bulan hilang kuasa dan aktiviti menyamun tidak boleh dilakukan lagi, mereka sudah mula mengajak Melayu untuk bangkit yang semuanya menggambarkan ketidakbiasaan hidup tanpa kuasa.

 Bangkit untuk apa dan Melayu bangkit bagaimana yang diperjuangkan UMNO lagi sebenarnya?

 Kenapa selama 61 tahun berkuasa tidak pernah mengajak Melayu untuk sentiasa bangkit?

 Jika selama berkuasa dahulu, Melayu sudah berjaya dibangkitkan, tentulah tidak perlu lagi diajak untuk bangkit sekarang ini?

 Apa jadahnya setelah hilang kuasa baru nak mengajak orang Melayu untuk bangkit?

 Sedar dan insaflah wahai pemimpin-pemimpin UMNO, rakyat telah memberi peluang untuk berkuasa dengan cukup lama  iaitu 61 tahun lamanya.

 Apa yang diperjuangkan dan dibela selama ini selain keluarga, anak bini dan kroni?

 Bukankah  UMNO dan BN kalah dalam PRU14 lalu merupakan fakta yang menunjukkan rakyat dan orang Melayu sudah bangkit menolak parti itu?
Kebangkitan apa yang lebih besar selain menumbangkan kerajaan yang diberi peluang berkuasa selama 61 tahun lamanya?

 Jadi, nak diajak bangkit untuk apa lagi?

 Realitinya yang tumbang dan tersungkur ketika ini hanyalah para pemimpin UMNO sahaja, manakala rakyat kebanyakan dan orang Melayu secara majoritinya tetap gembira dan hidup seperti biasa.

 Apakah ajakan agar Melayu bangkit itu bertujuan untuk membolehkan para pemimpin UMNO yang sudah tumbang dan tersungkur itu dapat bangkit kembali?

 Selepas bangkit nanti, apa mereka akan lakukan?

 Merompak dan menyamun lagi seperti dahulu?
(ShahbudinHusin 02/09/2018)

0

0

votes
Article Rating
Kongsikan artikel ini


TIADA SIAPA DAPAT GUGAT ANWAR JADI PERDANA MENTERI, ADAKAH RAFIZI
SEDANG BERKHAYAL?

 Sepatutnya isu sama ada Anwar Ibrahim dapat jadi Perdana Menteri atau sebaliknya tidak berbangkit lagi pada waktu ini.

 Semuanya, baik daripada beberapa kenyataan yang dikeluarkan oleh Anwar, mahu pun Tun Mahathir Mohamad dan pelbagai pihak yang lain, segala-galanya sudah jelas bahawa ia adalah kesepakatan yang sudah dipersetujui oleh Pakatan Harapan.

 Malah, Ahli Parlimen Kapar, Abdullah Sani Abdul Hamid yang sebelum ini membuat tuduhan mengaitkan nama Tun Mahathir dan Tun Daim Zainuddin dalam konspirasi yang didakwa cuba menghalang Anwar daripada menjadi Perdana Menteri, turut sudah meminta maaf berhubung keterlanjurannya.

 Tidak cukup dengan itu, Tun Daim sendiri menafikan penglibatannya dalam perkara itu dengan menjelaskan, tiada sebab sama sekali untuk beliau berbuat demikian.

 Malah, kata Tun Daim, dalam usianya sekarang, tiada kuasa dimilikinya dan beliau juga kerap bertemu dengan Anwar, adalah suatu dakwaan yang mengarut untuk melibatkan namanya dalam cubaan menghalang Anwar itu.
Anwar sendiri dalam kenyataannya sebelum ini mahu cakap-cakap mengenai isu itu dihentikan dan menyeru semua pihak agar bergerak ke hadapan bagi mengukuhkan lagi Pakatan Harapan dalam mentadbir kerajaan serta memberi perkhidmatan yang lebih baik kepada rakyat.

 Jika diperhatikan pula, langkah terbaru kerajaan memberi ruang kepada Anwar yang tiada jawatan dalam kerajaan untuk menutup Kongres Ekonomi Bumiputera pada 1 September lalu adalah petunjuk paling jelas bahawa beliau memang bakal menggantikan Tun Mahathir sebagai Perdana Menteri.

 Jadi, mengapa Rafizi Ramli masih lagi perlu membawa sentimen hasratnya bertanding sebagai Timbalan Presiden PKR ialah untuk memastikan Anwar dapat jadi Perdana Menteri?

 Apakah Rafizi tiada isu lain untuk memenangi jawatan itu berhadapan dengan Azmin Ali?

 Realitinya, Anwar hampir pasti jadi Perdana Menteri. Tiada sesiapa dapat menghalangnya, bukan saja kerana kedudukannya kini sebagai Presiden PKR, tetapi juga kerana beliau datang daripada komponen Pakatan Harapan yang mempunyai jumlah kerusi terbanyak sekali.

 PKR, DAP, Amanah dan Bersatu juga masih kukuh perpaduannya dalam Pakatan Harapan dan tidak langsung ada tanda-tanda akan berpecah atau mahu menolak Anwar daripada menjadi Perdana Menteri.

 Di mana logiknya Azmin mampu menghalang Anwar, sedangkan beliau sudah bersama dan setia sepanjang masa dengan Presiden PKR itu?

 Sama ada Azmin kekal sebagai Timbalan Presiden PKR atau jawatan itu dipegang oleh Rafizi, hakikatnya Anwar tetap akan jadi Perdana Menteri selepas ini.
Tun Mahathir pula, keutamaannya apabila memutuskan untuk kembali aktif hanyalah untuk menjatuhkan Najib Razak dan ia sudah pun tercapai sekarang. Kini beliau hanya ingin melaksanakan tanggungjawab untuk menyelamatkan negara ini dalam fasa kesinambungan era kecemerlangan selama 22 tahun yang pernah dilaksanakannya sebelum ini

 Adalah lebih berbaloi untuk Tun Mahathir menyerahkan jawatan itu dengan aman dan lancar kepada Anwar dan kemudian menjadikan namanya dikenang serta dihormati sepanjang hayat sebagai susulan langkah berbaik semula, bermaaf-maafan dan memohon pengampunan penuh bagi bekas musuh yang kini menjadi rakan akrabnya itu.
Yang penting, dua kali menjadi Perdana Menteri adalah suatu rekod bagi Tun Mahathir yang terlalu sukar untuk mampu diulangi oleh sesiapa yang lain selepas ini.

 Dengan itu, dakwaan wujudnya konspirasi tidak masuk akal sama sekali. Tiada sesiapa dapat menghalang Anwar sebenarnya, kecualilah jika Tuhan benar-benar tidak menghendakinya memegang jawatan itu.

 Tetapi, sehingga ini tiada sebarang petunjuk Tuhan mengenai perkara itu dan Tuhan juga tidak menurunkan isyarat itu kepada sesiapa di dunia ini.

 Yang ada hanyalah Rafizi seolah-olah cuba mengambil alih kerja Tuhan dengan tidak habis-habis mengatakan hanya jika beliau menjadi Timbalan Presiden PKR, maka barulah Anwar pasti jadi Perdana Menteri.
Siapakah Rafizi di sisi Tuhan?

 Apakah Rafizi sedang berkhayal atau beliau mungkin mendapat bisikan syaitan dalam perkara itu?
(ShahbudinHusin 03/09/2018).

0

0

votes
Article Rating
Kongsikan artikel ini


MENDOAKAN KESEMBUHAN MUHYIDDIN…..

 Masalah paling utama dalam pentadbiran kerajaan sekarang ialah hampir semua menteri dan timbalan menteri tidak pernah ada pengalaman sebelumnya.

 Kebanyakan mereka adalah orang baru yang pertama kali menjadi menteri atau timbalan menteri, bahkan ramai pula yang julung kali bertanding dalam pilihanraya serta bergelar sebagai Ahli Parlimen.

 Kecuali Tun Mahathir Mohamad dan Muhyiddin Yassin, semua yang lain tidak pernah ada pengalaman dalam pentadbiran kerajaan dan tumbangnya BN menyebabkan mereka terus dilantik sebagai menteri atau timbalan menteri.

 Malah, Dr. Wan Azizah Wan Ismail selaku Timbalan Perdana Menteri juga tidak pernah ada apa-apa pengalaman dalam pentadbiran kerajaan.

 Pengalamannya sebelum ini hanyalah sebagai Ketua Pembangkang dan isteri Timbalan Perdana Menteri sewaktu Anwar memegang jawatan tersebut.

 Dengan itu, peranan beliau dalam membantu Tun Mahathir sebagai orang nombor dua dalam kerajaan tentu saja agak terhad kerana beliau sendiri dalam proses pempelajaran sebagai anggota kabinet dan selok belok pentadbiran.

 Yang ada pengalaman selain Tun Mahathir hanyalah Muhyiddin di mana beliau pernah memegang pelbagai jawatan dalam kerajaan, malah pernah juga menjadi Menteri Besar Johor serta Timbalan Perdana Menteri.

 Tetapi, seperti yang kita sedia maklum, kedudukan beliau hanyalah sebagai salah seorang anggota kabinet dengan memegang portfolio Menteri Dalam Negeri. Dengan itu, tugasnya dalam membantu atau mencurahkan pengalaman kepada anggota kabinet lain tentu saja agak terhad.

 Dalam waktu yang sama, beliau juga baru saja menjalani pembedahan membuang ketumbuhan di bahagian pankreas dan ketika ini sedang dalam proses pemulihan melalui rawatan kimoterapi yang akan dijalaninya selama lima atau enam bulan.

 Namun, perkembangan terkini menunjukkan beliau sedang menunjukkan proses pemulihan yang positif untuk segera kembali bertugas dengan cergas seperti sediakala.

 Di waktu yang sama, tumpuan semasa kini lebih banyak terarah kepada Anwar yang dikatakan akan muncul sebagai Ahli Parlimen pada Oktober ini sebagai sebahagian daripada proses untuk beliau mengambil alih jawatan Perdana Menteri daripada Tun Mahathir.

 Tun Mahathir sendiri dalam kenyataan terbarunya berkata, beliau akan menyerahkan jawatannya kepada Anwar  mengikut persetujuan yang telah dicapai dalam Pakatan Harapan serta akur dengan janjinya untuk menjadi Perdana Menteri selama tempoh dua tahun saja.

 Dengan itu, jika tiada aral melintang, penyerahan kuasa daripada Tun Mahathir kepada Anwar akan berlaku pada Jun 2020 atau mungkin juga lebih awal daripada itu.

 Apabila memperkatakan tentang Anwar sebagai sebagai bakal Perdana Menteri, mahu tidak mahu, calon yang paling sesuai dan tepat menjadi menjadi Timbalan Perdana Menteri ialah Muhyiddin.

 Tidak ada calon yang ada kelebihan dari segi pengalaman dan kewibawaan, baik daripada Bersatu, PKR, DAP atau Amanah selain beliau, untuk digandingkan dengan Anwar dalam menerajui negara ini.

 Kedua-duanya pernah menjadi menteri, bahkan kebetulan juga pernah memegang jawatan Timbalan Perdana Menteri sebelum ini.

 Dengan yang demikian, gandingan Anwar dan Muhyiddin mewakili Pakatan Harapan dalam mentadbir negara selepas ini adalah yang terbaik serta mampu mengatasi pelbagai kelemahan berikutan kebanyakan menteri dan timbalan menteri tidak pernah ada pengalaman dalam pentadbiran kerajaan.

 Dengan kedudukannya kembali sebagai Timbalan Perdana Menteri, Muhyiddin bukan saja boleh berperanan sebagai pembantu yang berkesan kepada Anwar, malah dapat pula menunjuk ajar, mengawasi atau memantau menteri dan timbalan menteri yang belum ada pengalaman itu.

 Oleh itu, marilah sama-sama kita mendoakan agar Muhyiddin cepat pulih dan dapat kembali cergas seperti sediakala kerana Pakatan Harapan amat memerlukannya untuk bersama-sama dengan Anwar demi negara yang tercinta ini dalam fasa yang seterusnya.
(ShahbudinHusin 04/09/2018)

0

0

votes
Article Rating
Kongsikan artikel ini


SAMBUTAN ULANG TAHUN KEDUA BERSATU, SABTU INI

Parti Pribumi Bersatu Malaysia atau Bersatu yang kini merupakan salah sebuah parti yang menjadi tunggak kerajaan  Malaysia Baru Pakatan Harapan akan merayakan ulang tahun kedua penubuhannya seperti maklumat berikut:-

 Hari – Sabtu 8 September 2018

 Masa – Bermula 7.30 malam

 Tempat – Stadium Melawati, Shah Alam.

 Perasmian akan dilakukan oleh Pengerusi Bersatu merangkap Perdana Menteri, Tun Mahathir Mohamad.

 Selain itu, pelbagai aktiviti menarik juga akan turut diadakan sepanjang hari di Stadium Melawati pada hari tersebut.

 Jom beramai-ramai, jumpa di sana!!
(ShahbudinHusin 04/09/2018)

0

0

votes
Article Rating
Kongsikan artikel ini


TERKEJUT, MENGEJUT DAN BUAT-BUAT TERKEJUT…JANGAN SAMPAI KERAJAAN SENDIRI TERKEJUT?

 Semalam, ramai yang terkejut dengan keputusan mengejut mahkamah membebaskan Menteri Kewangan, Lim Guan Eng daripada tuduhan rasuah berkaitan pembelian lot tanah dan sebuah rumah banglo yang sedang dihadapinya.

 Keputusan itu berikutan permohonan pihak pendakwa untuk menggugurkan kes tersebut susulan representasi yang dibuat oleh pihak pembelaan kepada Pejabat Peguam Negara.

 Penggugugan kes itu tidak saja membuatkan ramai yang terkejut, malah SPRM sendiri melalui kenyataan medianya mengatakan mereka amat terkejut dengan keputusan itu.

 Sama ada SPRM betul-betul terkejut atau buat-buat terkejut hanya Tuhan saja yang tahu kerana ketika Pejabat Peguam Negara sebelum ini menggugurkan kes terhadap suami Shahrizat Jalil dalam skandal NFC, tidak pula kedengaran agensi pencegah rasuah itu terkejut dengannya.

 Begitu juga dalam skandal 1MDB serta adanya penemuan wang beribu juta ringgit dalam akaun peribadi Najib Razak dan walaupun kedua-dua kes berkenaan tidak diambil apa-apa tindakan oleh Peguam Negara edisi lama, langsung tidak pernah terdengar SPRM ada mengeluarkan kenyataan terkejut ketika itu.

 Ehh…ehh…sekarang pulak terkejut ya?

 Terkejutnya orang ramai dan SPRM dengan perkara itu bukan saja membuatkan rata-rata rakyat terkejut sekali lagi, bahkan Tun Mahathir Mohamad juga dilaporkan terkejut sama.

 “Mereka berhak terkejut, saya pun terkejut,” kata Tun Mahathir.

 Dalam kehidupan sehari-hari dan dalam perkara tertentu yang lain, membuat kejutan secara mengejut sehingga membuat orang terkejut adalah lumrah yang biasa, menyeronokkan dan kadangkala suatu keperluan untuk mewujudkan rangsangan.

 Dengan kejutan dan terkejut itu serta kemudian banyak elemen jadi terangsang, kehidupan seterusnya pasti akan bertambah ceria serta gembira.

 Tetapi, dalam kes Guan Eng ini, kejutan secara mengejut yang berlaku, meskipun membuatkan ramai yang terkejut, impak negatifnya adalah melebihi kesan yang positif.

 Ramai yang mengatakan, berikutan beberapa kes sebelum ini juga digugurkan oleh Pejabat Peguam Negara, seharusnya pengguguran tidak dilakukan dalam kes melibatkan Guan Eng kerana beliau adalah pemimpin kanan kerajaan di samping untuk menjaga kepentingan umum.

 Apa yang seharusnya dilakukan, sesuai dengan keyakinan pasukan pembela dan Guan Eng sendiri bahawa beliau tidak bersalah dan pertuduhan kepadanya kononnya adalah konspirasi jahat kerajaan BN terdahulu, semua itu sebaik-baiknya dibuktikan di mahkamah dengan membenarkan perbicaraan terus dijalankan.

 Apabila perbicaraan dijalankan dan akhirnya beliau mampu membuktikan ketidakbersalahan dirinya, ia adalah lebih baik bukan saja kepada dirinya selaku seorang pemimpin, tetapi juga kepada kerajaan secara keseluruhan, Pejabat Peguam Negara serta keyakinan orangramai terhadap institusi mahkamah.

 Sebab itu, kejutan yang berlaku semalam sebenarnya adalah sesuatu tidak berapa baik  kepada masa depan kerajaan Pakatan Harapan yang usianya baru saja melepasi tempoh 100 hari mentadbir negara.
Ia menimbulkan persoalan seolah-olah pengguguran kes itu ada kaitan dengan pertukaran kerajaan dan kedudukan Guan Eng yang kini memegang jawatan Menteri Kewangan.

 Jangan dibiarkan atau diulangi lagi kejutan secara mengejut seperti semalam yang membuatkan ramai orang terkejut dengannya kerana takut-takut kerajaan sendiri akhirnya terkejut dengan kesan penolakan rakyat yang berpunca daripadanya.
(ShahbudinHusin 04/09/2018)

0

0

votes
Article Rating
Kongsikan artikel ini


PAS MAJU SETAPAK LAGI, TAPI…..

 Sejak berkawan mesra dengan UMNO (kata Pas belum kahwin lagi), parti itu nampaknya maju setapak lagi dari segi langkah politiknya.

 Jika sebelum ini mereka sepentas dengan UMNO,  kali ini ia melakukan perkara yang sama dengan MCA pula, walaupun parti itu kuat dan gigih menentang undang-undang hudud serta RUU355.

 MCA, selain MIC, adalah dua rakan kongsi yang masih setia bersama UMNO dalam BN.
Pas memulakan langkah itu dalam kempen pilihanraya kecil Balakong, malam tadi dengan kemunculan Setiausaha Agungnya, Takiyuddin Hassan di pentas MCA.

 Beliau juga kemudiannya dilaporkan berbual-bual dengan Presiden MCA, Liow Tiong Lai dan Senator Ti Lian Ker yang merupakan antara pengkritik paling keras terhadap Pas selama ini.

 Bagaimanapun, Timbalan Presiden MCA, Wee Ka Siong yang ditemui pemberita selepas itu memberitahu kehadiran Takiyuddin adalah tanda diundang.

 Maknanya apa?
Maknanya, hanya Pas yang terhegeh-hegeh nak berbaik dan berkawan dengan MCA, tetapi parti Cina itu tidak pun ghairah untuk berbuat perkara yang sama.

 Adakah MCA datang berkempen di Seri Setia?

 Kahkahkah…
(ShahbudinHusin 05/09/2018)

0

0

votes
Article Rating
Kongsikan artikel ini


SEBELUM DAN SELEPAS….

 Di bawah ini adalah penampilan Musa Aman ketika masih ada jawatan sebagai Ketua Menteri Sabah.
Ini pula wajah terbarunya ketika hadir untuk majlis angkat sumpah hari ini di Kota Kinabalu.
Beliau sebelum ini dipercayai melarikan diri ke luar negara selepas gagal mempertahankan kedudukannya, tetapi kemudian dikatakan menerima rawatan kesihatan atas masalah kesihatan yang dihadapinya.
Bagaimanapun, oleh kerana tempoh akhir beliau perlu mengangkat sumpah ialah Jumaat ini dan untuk mengelakkan kedudukannya sebagai Adun terlucut, Musa Aman tiada pilihan selain terpaksa hadir untuk angkat sumpah hari ini.
Jauh sungguh perbezaan wajah dan penampilannya antara sebelum hilang jawatan dengan selepas ketiadaan lagi jawatan.

 Selepas selesai majlis angkat sumpah ringkas petang tadi, beliau dilaporkan terus kembali semula ke Kuala Lumpur untuk mendapat rawatan susulan.

 Hmmm…bagaimana dengan siasatan polis dan SPRM terhadap kesnya?
(ShahbudinHusin 05/09/2018)

0

0

votes
Article Rating
Kongsikan artikel ini


BIAR BETUL PAS NI?

Menurut apa yang dinyatakan oleh Pesuruhjaya Pas Selangor, Salehan Mukhyi, negara kini sudah kehilangan sebuah kerajaan yang sangat baik apabila keputusan PRU14 lalu menyaksikan BN tumbang kepada Pakatan Harapan.

 Bukan sekadar Melayu hilang kuasa, malah rakyat hilang sebuah kerajaan yang sangat baik, kata beliau yang juga AJK Pas Pusat.

 Dalam erti kata lain, di mata Pas sekarang, kerajaan BN pimpinan Najib Razak dan UMNO sebelum ini adalah sebuah kerajaan yang jauh lebih baik berbanding Pakatan Harapan yang dipilih oleh rakyat.

 Biar betul Pas ni?

 Apakah kerajaan yang meninggalkan hutang melebihi RM1 trilion boleh dikategorikan sebagai kerajaan yang sangat baik?

 Apakah apabila ketua kerajaannya, Najib yang terlibat dengan skandal 1MDB sehingga hutang-hutangnya terpaksa dibayar dengan wang rakyat, maka kerajaannnya  masih mahu dianggap sebuah kerajaan yang sangat baik?

 Adakah apabila di rumah bekas ketua kerajaan yang berjaya ditumbangkan iaitu Najib dan isterinya, Rosmah Mansor ditemui wang tunai, barang kemas dan beg tangan mewah bernilai RM1.1 bilion selepas kejatuhannya, itu menunjukkan kerajaan BN sebelum ini sangat baik?

 Apakah pentadbiran BN yang menyebabkan wang bayaran balik GST berjumlah RM19 bilion dan cukai LHDN yang terlebih bayar sebanyak RM16 bilion, tetapi gagal dikembalikan boleh dikira sebuah kerajaan yang sangat baik?

 Apakah kerajaan yang suka bermewah, banyak membazir dan kemudian meletakkan semua beban itu di bahu rakyat benar-benar sebuah kerajaan yang sangat baik?

 Sekali lagi pertanyaan…biar betul Pas ni?

 Atau sekarang ini Pas sedang mabuk apa agaknya?
(ShahbudinHusin 06/09/2018)

0

0

votes
Article Rating
Kongsikan artikel ini


PAS MASUK BN ATAU UMNO SERTAI GAGASAN SEJAHTERA?

Sebelum ini Pas ada mengeluarkan kenyataan bahawa parti itu sedang mempertimbangkan untuk menghadiri Perhimpunan Agung UMNO 2018 yang akan diadakan hujung bulan ini.

 Menurut kata Timbalan Presiden Pas, Tuan Ibrahim Tuan Man, pihaknya sedia menghadiri PAU 2018 sekiranya menerima jemputan daripada UMNO.
Hari ini, UMNO pula, walaupun belum mendapat undangan rasmi daripada Pas, secara terbuka mengatakan akan hadir muktamar parti itu yang akan diadakan di Kuala Terengganu, hujung minggu depan.

 Yang pastinya kalau UMNO dijemput ke Muktamar Pas, kita akan hadir, kata Naib Presiden UMNO, Ismail Sabri Yaakob.

 Serentak dengan itu, Ismail Sabri juga memaklumkan bahawa UMNO akan menjemput Pas secara rasmi untuk menghadiri perhimpunannya kali ini.
Bermakna, satu lagi perkembangan menarik tentang hubungan UMNO dan Pas sejak kedua-duanya menjadi pembangkang sekarang ini.

 Cuma, persoalan seterusnya ialah apakah Pas akan masuk BN atau UMNO akan menyertai Gagasan Sejahtera?
(ShahbudinHusin 06/09/2018)

0

0

votes
Article Rating
Kongsikan artikel ini


ACARA2 MENARIK MENANTI DI SAMBUTAN ULANG TAHUN BERSATU

 Sebagaimana yang kita semua sedia maklum, esok Sabtu bersamaan 8 September 2018 akan diadakan sambutan ulang tahun kedua Parti Pribumi Bersatu Malaysia atau Bersatu di Stadium Malawati, Shah Alam.
Majlis perasmian akan diadakan bermula jam 8.00 malam dengan acara kemuncaknya ialah ucapan oleh Tun Mahathir Mohamad selaku Pengerusi Bersatu.

 Bagaimanapun, program sambutan sebenarnya bermula sejak hari ini lagi iaitu Jumaat 7 September dengan pelbagai acara menarik disediakan yang sesuai untuk orangramai dan keluarga menghadirinya.

 Berikut adalah acara-acara yang disediakan bermula hari ini sehingga tengah malam esok.
Apa lagi…marilah kita hadir beramai-ramai bersama keluarga ke program sambutan ulang tahun kedua Bersatu ini.
(ShahbudinHusin 07/09/2018)

0

0

votes
Article Rating
Kongsikan artikel ini


KENAPA TIDAK MAZLEE SENDIRI YANG MENGUNDUR DIRI?

 Walaupun sudah beberapa hari berlaku, isu berkaitan kedudukan Mazlee Malik sebagai Presiden UIA masih lagi belum berakhir.

 Secara umum, lebih banyak pihak melahirkan rasa tidak setuju dengan Mazlee sebagai Menteri Pendidikan dan dalam masa yang sama turut menjadi Presiden UIA.

 Ia dikatakan bercanggah dengan manifesto Pakatan Harapan yang mahu memastikan universiti bebas daripada campurtangan  orang politik.

 Meskipun pihak yang menyokong Mazlee cuba berhujah dengan mengatakan Anwar Ibrahim dan Najib Razak ketika menjadi Menteri Pendidikan dahulu turut memegang jawatan Presiden UIA, hujah itu sebetulnya tidak boleh dipakai sekarang.

 Ini kerana ketika itu adalah era UMNO, manakala sekarang pula era Malaysia Baru.

 Lagi pun, apakah Pakatan Harapan masih mahu meniru UMNO yang sudah ditolak rakyat?

 Bukankah Malaysia Baru perlu berbeza dengan UMNO?
Sementara di kalangan masyarakat terus wujud pro dan kontra berhubung perkara itu, Perdana Menteri Tun Mahathir Mohamad dilaporkan berkata, perlantikan Mazlee akan dikaji semula oleh kerajaan.

 “Ramai yang beri pendapat. Kita selalu sensitif dengan pendapat orang ramai dan kita akan kaji semula.

 “Kita boleh ubah pendirian kita,” tambah Tun Mahathir lagi.

 Dalam waktu yang sama, Mazlee juga dilaporkan mahu mendapatkan nasihat Perdana Menteri berhubung kedudukannya itu.

 Kata Mazlee, apabila dirinya sebagai Menteri Pendidikan dilantik sebagai Presiden UIA, beliau akan bekerja secara percuma tanpa gaji tetap, elaun atau kemudahan tertentu, manakala jika individu lain dilantik ke jawatan itu ia akan melibatkan hampir setengah juta ringgit bagi bayaran gaji dan elaun.

 “Sebab itu, saya kena runding dengan pihak atasan – Sultan Pahang sebagai pihak yang melantik saya dan juga dengan Tun Mahathir,” katanya lagi.

 Kenapa Mazlee perlu susah-susah dan terus mahu menyusahkan Tun Mahathir?
Beliau perlu sedar bahawa masyarakat mahu Pakatan Harapan berbeza dengan kerajaan UMNO dahulu dan sebagai pemimpin, beliau perlu menggunakan kebijaksanaannya sendiri.

 Janganlah dibangkitkan soal gaji, eluan atau alasan Anwar dan Najib juga pernah memegang jawatan itu kerana ia tidak relevan sebenarnya.

 Lagi pun, bukan hujah atau alasan itu yang mahu didengar oleh rakyat.

 Yang menjadi persoalan, kenapa tidak beliau secara sukarela menolak atau mengundur diri saja daripada jawatan itu?

 Kenapa perlu mahu mendapatkan nasihat Tun Mahathir atau membiarkan kerajaan membuat keputusan mengenai dirinya?

 Bukankah lebih wajar Mazlee sendiri tidak menyusahkan Tun Mahathir dan kerajaan dalam hal yang beliau sendiri boleh melakukannya dengan lebih mudah?
(ShahbudinHusin 07/09/2018)

0

0

votes
Article Rating
Kongsikan artikel ini


ALAHAI MENTERI PENDIDIKAN…..

 Semacam ada yang tidak kena dengan Menteri Pendidikan, Mazlee Malik sejak beliau memegang jawatan itu.

 Selain beberapa kontroversi sebagai Menteri Pendidikan sebelum ini, beliau seperti sengaja menempah satu lagi kecaman ramai apabila bersetuju menerima perlantikan sebagai Presiden Universiti Islam Antarabangsa Malaysia atau UIAM.

 Mempertahankan perlantikan itu, Mazlee berkata kedudukannya itu tidak melibatkan sebarang pembayaran gaji dan elaun, malah menjimatkan duit universiti berbanding jika orang lain yang dilantik yang memerlukan bayaran gaji dan elain berjumlah hampir setengah juta ringgit.
Ini bukan soal gaji, elaun atau berapa banyak wang universiti dapat dijimatkan, tapi Malaysia Baru mesti dinampakkan berbeza dengan era BN dahulu.

 Alahai YB Dr. Mazlee….janganlah guna hujah yang lebih kurang macam Ahmad Maslan?

 Sebelum kecoh-kecoh berkaitan dirinya sebagai Presiden UIAM, Mazlee juga telah melantik Penasihat khasnya di Kementerian Pendidikan, Wan Saiful Wan Jan sebagai Pengerusi Perbadanan Tabung Pendidikan Tinggi Nasional atau PTPTN.

 Yang lebih menarik, demi mewajarkan perlantikan itu, beliau berkata, Wan Saiful yang kalah bertanding di Parlimen Pendang dalam PRU14 lalu dilantik sebagai Pengerusi PTPTN kerana orang lain tidak mahu jawatan tersebut.
Kahkahkah….bagaimana Mazlee tahu orang lain tak mahu jawatan itu?

 Adakah pernah ditawarkan kepada orang lain sebelum ini?

 Sekali lagi…alahai….

 Satu lagi perlantikan di bawah kementerian Mazlee yang turut menjadi bualan ramai ketika ini ialah apabila Setiausaha Politiknya, Mohd Nizam Morad dilantik sebagai Ahli Lembaga Pengarah, Universiti Utara Malaysia atau UUM bermula 1 Ogos lalu.
Tidakkah dengan Setiausaha Politik  Menteri Pendidikan duduk dalam Lembaga Pengarah UUM ia merupakan satu bentuk campurtangan politik dalam hal ehwal universiti?

 Apa pula agaknya kewajaran Mazlee berkaitan Setiausaha Politiknya itu menjadi Ahli Lembaga Pengarah UUM?
Turut menjadi bualan ramai ialah berhubung perlantikan Dr. Ahmad Bashawir Abdul Ghani sebagai Naib Cancelor UUM bermula 26 Ogos lalu kerana beliau dikatakan baru saja mendapat gelaran Profesor, selain perlantikannya dilaporkan kerana pengaruh Mohd Nizam.

 Untuk kali yang ketiga….alahai Mazlee, belum setahun jadi menteri dah macam-macam hal celaru yang berlaku.

 Tak kesiankah dengan Tun Mahathir, parti dan kerajaan yang terpaksa menanggung semua beban karenahmu?
(ShahbudinHusin 08/09/2018)

0

0

votes
Article Rating
Kongsikan artikel ini


"ANA DATANG TEMPAT ENTE, JANGAN PULA ENTE TAK DATANG KE TEMPAT ANA"

 “Ana akan datang ke Muktamar Agung Pas,” kata Presiden UMNO, Zahid Hamidi.

 “Ana juga akan bawa timbalan presiden, naib-naib presiden, setiausaha agung, ketua pemuda dan yang lain-lain,” tambah Zahid Hamidi lagi yang sejak sekian lama menghilang diri dan tiada khabar berita, tapi muncul buat kali pertama dalam kempen di Seri Setia, semalam.

 Dengan berjanji “ana akan datang itu”, dalam hati Zahid Hamidi tentunya terpahat harapan kepada Hadi Awang yang maksud tepatnya, “ente jangan lupa pula datang ke Perhimpunan Agung UMNO di PWTC nanti.”

 “Kalau boleh bawalah juga lain-lain pemimpin kanan Pas yang lain, kalau boleh termasuk anak Allahyarham Nik Aziz Nik Mat iaitu Nik Abduh,” barangkali inilah juga harapan yang ada dalam hati Zahid Hamidi.

 Muktamar Pas tahun ini akan diadakan hujung minggu depan di Kuala Terengganu, manakala Perhimpunan Agung UMNO akan berlangsung pada hujung bulan ini di PWTC, Kuala Lumpur.
Logiknya, jika Zahid Hamidi sudah sudi hadir ke Muktamar Pas, maka Hadi Awang juga wajib membalasnya dengan turut hadir ke Perhimpunan Agung UMNO.

 Kalau Zahid Hamidi membawa pemimpin-pemimpin kanan UMNO bersamanya, maka Hadi Awang juga mestilah diiringi oleh pemimpin-pemimpin kanannya sama.

 Jangan pula nanti setelah Zahid Hamidi hadir bersama delegasi pemimpin kanannya, Hadi Awang hanya mewakilkan dirinya kepada Tuan Ibrahim Tuan Man, Mustaffa Ali atau sesiapa yang lain.

 Kecil hati Zahid Hamidi kalau begitu jadinya!

 Harapan Zahid Hamidi seterusnya selepas “ana datang ke tempat ente dan kemudian ente pula hadir ke tempat ana,” tentulah  mahu melihat berlangsungnya “perkahwinan” UMNO dengan Pas.

 Kira-kira kata-kata Zahid Hamidi – “Tuan Guru Hadi, takkan kita nak biarkan saja UMNO dan Pas bebas berkawan tanpa ikatan apa-apa.

 “Tak manis dipandang orang dan ramai pula nanti yang keliru dibuatnya.

 “Kalau dapat “dikahwinkan”  UMNO dan Pas ini bukankah lebih elok jadinya?”

 “Tiada masalah lagi kalau nak berpeluk, berpegang tangan atau bergandingan di pentas-pentas ceramah selepas itu.”

 Zahid Hamidi selanjutnya tentu juga berharap begini:

 “Lagi pun Tok Guru, UMNO bukan ada kawan yang lain lagi. Begitu juga dengan Pas, bukan ada sesiapa pun selain UMNO nak berkawan dengan Pas sekarang ini.

 “Hanya UMNO yang nak berkawan dengan Pas dan hanya Pas yang nak berkawan dengan UMNO.

 “Maka, eloklah kita kahwinkan saja parti kita ini.”

 Di Marang Terengganu, Hadi Awang tiba-tiba dikatakan tak berapa lena tidurnya sejak Zahid Hamidi mengatakan “ana akan datang ke Muktamar Pas” bersama rombongan pemimpin kanan UMNO pada hujung minggu depan.

 Di dalam hati Hadi masih mencari-cari jawapan – “ana nak pijakkan kaki ke PWTC atau cukup dengan menghantar wakil  seperti Tuan Ibrahim dan Stopa Ali saja?”
(ShahbudinHusin 08/09/2018)

0

0

votes
Article Rating
Kongsikan artikel ini


GAMBAR2 SEKITAR SAMBUTAN ULANG TAHUN KEDUA BERSATU

0

0

votes
Article Rating
Kongsikan artikel ini


KENAPA ANWAR SEPERTI MASIH TAKUT TAK DAPAT JADI PERDANA MENTERI?

Apa sebenarnya yang masih merunsingkan Anwar Ibrahim tentang kerusi Perdana Menteri?

 Kenapa beliau seperti masih merasakan ada orang lain mahu merebut jawatan Perdana Menteri yang sudah disepakati akan diserahkan kepedanya?

 Walhalnya ini jaminan Tun Mahathir Mohamad sendiri mengenai peralihan kuasa kepada Anwar itu.
 Tun Daim Zainuddin yang sebelum ini didakwa terlibat dalam komplot mahu menyingkirkan Anwar pun sudah menafikan penglibatan beliau dalam perkara itu.
 Muhyiddin Yassin selaku Presiden Bersatu dan rakan lama Anwar juga tidak ragu-ragu peralihan kuasa daripada Tun Mahathir kepada Presiden PKR itu akan berlangsung dengan aman apabila tibanya waktunya nanti.
Jadi, apa lagi yang merunsingkan Anwar?

 Siapakah yang dimaksudkan Anwar “Dr.M dah janji, jangan ada yang rebut jawatan dari saya”?

 Atau Anwar dalam hal ini lebih  dipengaruhi oleh gerakan kempen Rafizi Ramli?
(ShahbudinHusin 09/09/2018).

0

0

votes
Article Rating
Kongsikan artikel ini


KERJASAMA UMNO – PAS TERBUKTI GAGAL, MALAH MENAKUTKAN PENGUNDI BUKAN
MELAYU

 Gunalah apa jua hujah, alasan atau helah, realiti yang paling mudah untuk difahami ialah Pas tidak menang di Seri Setia dan MCA pula kalah di Balakong.

 Di Seri Setia, Halimey Abu Bakar yang mewakili PH berjaya menewaskan calon Pas, Dr. Halimah Ali dengan majoriti 4,027 undi.

 Dibantu oleh jentera dan kehadiran kempen oleh pemimpin-pemimpin utama UMNO yang sejak awal memutuskan tidak meletak calon bagi memberi sokongan kepada Pas, gandingan kerjasama itu terbukti gagal menggamit selera dan hati para pengundi di Seri Setia.

 Di Balakong, calon PH, Wong Siew Ki berjaya mengekalkan penguasaan di kawasan itu menewaskan calon MCA, Tan Chee Teong dengan kelebihan 18,533 undi.

 Meskipun MCA menggunakan simbol sendiri dan tidak logo BN, disertai bantuan Pas yang tidak meletakkan calon serta turut berkempen di Balakong dengan hasrat besarnya  agar PH dapat dikalahkan, ia juga terbukti gagal mengubah selera rakyat yang baru saja pada PRU14 lalu membuat keputusan menyingkirkan Najib Razak serta BN daripada persada kuasa.

 Diambil kira dengan keputusan pilihanraya kecil Sungai Kandis sebelum ini di mana calon PKR yang mewakili PH, Mohd Zawawi Ahmad Mughni berjaya mengekalkan kemenangan di kawasan itu dengan menewaskan calon UMNO, Lokman Noor Adam dengan majoriti 5,842 undi, terbuktilah juga bahawa sudah tiga pilihanraya kecil menunjukkkan kegagalan kepada  kerjasama UMNO dan Pas.

 Di Sungai Kandis di mana UMNO bertanding, Pas tidak meletakkan calonnya, sementara di Seri Setia di mana Pas bertanding, UMNO pula tidak bertanding. Di Balakong, oleh kerana MCA yang bertanding adalah rakan UMNO, Pas bukan saja memutuskan tidak meletakkan calon, bahkan turut sama berkempen untuk parti Cina itu.

 Dari segi bacaan mudahnya, tidak kira sama ada peratusan yang keluar mengundi menurun atau sebaliknya, hubungan “cinta gelap”, apalagi jika berlaku “perkahwinan”  antara UMNO dan Pas, ia bukanlah tarikan yang boleh mempengaruhi selera pengundi.

 Malah, jika peratusan yang keluar mengundi lebih meningkat, bermakna majoriti kemenangan PH di ketiga-tiga kawasan itu juga akan menjadi lebih tinggi lagi.

 Meskipun dari segi keahlian, memang diakui UMNO dan Pas adalah parti yang berada di kedudukan nombor satu dan kedua terbesar, imej buruk kedua-dua parti itu ternyata lebih besar sebagai halangan untuk diterima baik oleh pengundi.

 UMNO dengan perjuangan bangsa yang ekstrem dan melampau, lebih-lebih lagi sejak kehilangan kuasa, sementara Pas yang tidak menentu serta berubah-ubah konsep Islamnya, bahkan pendirian parti itu akan berubah setiap kali sama ada sebelum atau selepas pilihanraya umum, ia adalah fakta yang membuatkan kedua-duanya semakin ditolak rakyat.

 Selagi UMNO dan Pas tidak berubah dan tidak keluar daripada kepompong itu, selagi itulah mereka akan terus ditolak oleh rakyat yang semakin cerdik dan bermaklumat sekarang ini.

 Dari segi teori, oleh kerana dalam pilihanraya umum lalu berlaku pertandingan tiga penjuru dan sekarang UMNO dan Pas saling bekerjasama yang membuatkan berlakunya penggabungan undi kedua-dua parti, sepatutnya tiada masalah untuk mereka mencipta kejayaan.

 Malangnya sehingga ini semua itu langsung tidak berlaku. Apa yang berlaku ialah kerjasama UMNO dan Pas itu membuatkan wujud kelompok dalaman daripada parti masing-masing yang saling menjauhkan diri kerana tidak tiada kepercayaan antara satu sama lain.

 Di sebalik pemimpin atasan UMNO dan Pas saling bermesra, bercanda dan sering muncul di pentas yang sama, pengikut bawahan sebenarnya lebih ramai yang meluat dan menyampah dengan sandiwara itu.

 Berhadapan realiti itu, untuk menarik hati pengundi dan seterusnya menang dalam pilihanraya akan datang, kerjasama UMNO dan Pas semata-mata tidak memadai untuk berlawan dengan PH yang di dalamnya ada PKR, DAP, Amanah dan Bersatu.

 Walaupun dari segi keahlian, keempat-empat parti tersebut tidak begitu besar jumlah keahliannya, faktor utama yang menyebabkan rakyat tertarik ialah tentang perjuangan dan hala tuju sederhana semua parti tersebut.

 Apa perjuangan UMNO dan Pas?

 Lagi-lagi sentimen bangsa dan agama yang dimainkan, tetapi selalunya UMNO dan Pas tidak begitu berperanan secara mendalam atau mendetail dalam isu-isu skandal, pentadbiran, ketelusan dan amanah yang melibatkan dana rakyat.

 Hanya setelah tiada kuasa ini barulah terlihat para pemimpin UMNO, termasuk Najib sendiri cuba memulakan langkah ke arah itu, tetapi malangnya di tubuh mereka sendiri ada palitan skandal yang lebih besar lagi majalnya.

 Setelah hilang kuasa dan kemudian kalah dalam tiga pilihanraya kecil setakat ini, perjalanan pembangkang, meskipun melalui kerjasama UMNO dan Pas, ia sebenarnya masih jauh untuk membawa mereka mampu menumbangkan PH.

 Yang barangkali tidak disedari, kerjasama UMNO dan Pas hanya akan mewujudkan bayangan kuasa Melayu yang ekstrem dan melampau yang bukan saja ditolak oleh orang Melayu sendiri, bahkan lebih menakutkan kepada pengundi-pengundi bukan Melayu.

 Secara tidak langsung, kuasa Melayu ekstrem dan melampau yang terbentuk melalui kerjasama UMNO dan Pas sekarang akan menyebabkan MCA dan MIC, dua daripada tiga komponen yang masih tinggal dalam BN, akan terus terkulai dan mati dengan sendirinya.
Keputusan lebih buruk yang diterima MCA di Balakong adalah bukti kehadiran Pas bersama UMNO dan membantu kempen calon komponen BN itu telah ditolak mentah-mentah oleh pengundi bukan Melayu.

 Tanpa sokongan bukan Melayu, bagaimana UMNO dan Pas mahu mentadbir Malaysia?
(ShahbudinHusin 09/09/2018)

0

0

votes
Article Rating
Kongsikan artikel ini


MENGAPA BARU SEKARANG NAJIB TAMPIL BUAT PENJELASAN?

Membaca huraian panjang lebar yang dibuat Najib Razak di laman Facebooknya semalam berhubung rampasan wang berjuta-juta di beberapa unit kondo yang dikaitkan dengannya, persoalan paling utama yang timbul ialah mengapa baru sekarang beliau tampil berbuat demikian?

 Kenapa hanya setelah lebih tiga bulan rampasan itu dilakukan oleh pihak polis barulah Najib ada penjelasan mengenainya?

 Mengapa tidak ketika beberapa hari setelah rampasan itu dilakuka dahulu?

 Apakah Najib memerlukan masa lebih tiga bulan untuk mendapat ilham menulis penjelasannya itu?

 Selain itu, orangramai memang tidak mempertikaikan hak beliau sebagai Presiden UMNO ketika itu untuk mengumpul dana bagi kegiatan parti atau untuk menghadapi pilihanraya dan memang tidak aneh pun ada wang berjuta-juta disimpan di Pejabat Perdana Menteri.
Tetapi,  persoalan lain yang membingungkan dan sedikit aneh ialah mengapakah, jika benar, semua wang tersebut ialah lebihan daripada belanja pilihanraya yang tidak digunakan, ia perlu dihantar ke kondo yang terletak di tengah-tengah ibukota?

 Mengapa ratusan juta yang kononnya daripada simpanan bilik kebal di Pejabat Perdana Menteri tidak dihantar ke kediaman peribadi Najib yang diketahui umum yang terletak di Taman Duta?

 Apa tujuannya dipindahkan ke tempat lain, kalau pun benar kononnya wang itu adalah milik UMNO dan untuk menunggu selesainya proses peralihan kepimpinan parti?

 Bukankah rumah peribadi Najib di Taman Duta itu lebih besar dan lebih mudah untuk mengangkut beg-beg pakaian bersaiz besar yang mengandungi wang tunai tersebut berbanding memindahkannya ke kondo di atas awan di tengah-tengah kesesakan ibukota?
Bagaimana pula dengan ribuan barangan kemas dan ratusan beg tangan mewah yang turut terdapat di kondo tersebut?
Mengapa ia diletakkan di situ dan tidak di kediaman di Jalan Duta?

 Ohhh….sebelum itu iaitu beberapa hari selepas hilang kuasa, bukankah Najib dan keluarga didapati cuba meninggalkan negara kononnya untuk bercuti ke Indonesia dengan sebuah jet sewa khas yang disediakan kenalannya?

 Apakah ada kaitan cubaan pergi ke Indonesia dengan penemuan 72 beg berisi wang tunai dan barangan kemas di kondo tersebut berbanding sepatutnya semua beg-beg itu disimpan  di rumah yang biasa dikunjungi ramai dan diketahui umum di Jalan Duta?

 Huhh…mujur Tun Mahathir Mohamad yang jadi Perdana Menteri dan beliau ternyata dengan cekap menghalang Najib daripada meninggalkan negara.

 Cuba kita bayangkan dan renung sejenak, apa akan jadi sekarang ini jika ketika itu Najib, Rosmah Mansor dan keluarganya dapat berlepas ke Indonesia dengan jet sewa khas tersebut?

 Apakah mungkin masih ditemui 72 beg tersebut?
(ShahbudinHusin 10/09/2018)

0

0

votes
Article Rating
Kongsikan artikel ini


TERLALU CEPAT MAHU DIADAKAN PILIHANRAYA KECIL, BAGAIMANA JIKA ANWAR
KALAH?

Walaupun hak Anwar Ibrahim untuk bertanding dan kembali sebagai Ahli Parlimen, malah juga hak PKR dan mana-mana Ahli Parlimen parti itu untuk mengosongkan kerusi, tetapi sentimen pengundi sekarang ini jelas tidak memihak kepada perlunya diadakan satu lagi pilihanraya kecil.

 Berdasarkan tiga pilihanraya kecil setakat ini di mana peratusan keluar mengundi adalah di bawah 50 peratus, tidak bijak sebenarnya jika Anwar dan PKR memutuskan untuk mengadakan satu lagi pilihanraya kecil dalam waktu terdekat ini.

 Sebab itu pengumuman PKR bahawa Rabu ini akan diputuskan kawasan Parlimen mana Anwar akan bertanding benar-benar membuatkan ramai yang terkejut.

 Ia dianggap terlalu awal untuk perkara itu dilakukan dan mendedahkan pengundi kepada satu lagi pilihanraya kecil, sedangkan baru saja beberapa hari lalu berakhirnya pengundian di Seri Setia dan Balakong.

 Kenapa Anwar tidak menunggu sehingga pertengahan atau hujung tahun depan untuk bertanding dan menjadi Ahli Parlimen?

 Bukankah proses pengundian bagi pemilihan PKR akan berlangsung antara 22 September hingga 28 Oktober ini?

 Jika Rabu ini diputuskan kawasan mana yang akan diadakan pilihanraya kecil untuk ditandingi oleh Anwar, bilakah ia hendak diadakan?

 Adakah penghujung tahun ini pilihanraya kecil itu bakal diadakan?

 Realitinya, Anwar harus bertenang buat seketika dan jangan terlalu gopoh. Selesaikan pemilihan PKR dahulu dan setelah bertenang seketika, barulah diputuskan soal pilihanraya kecil itu.

 Jangan bimbang dengan kerusi Perdana Menteri. Jangan juga terlalu terhasut dengan gerak kempen Rafizi Ramli yang seoah-olah membayangkan kedudukannya sebagai bakal pengganti Tun Mahathir Mohamad sedang tergugat.

 Tidak kira sama Azmin atau Rafizi yang terpilih menjadi Timbalan Presiden PKR, ia sama sekali tidak menggugat status Anwar sebagai bakal Perdana Menteri kerana perkara itu diputuskan melalui kesepakatan empat parti dalam Pakatan Harapan, bukannya oleh siapa yang menjadi pemimpin nombor dua dalam PKR.

 Selagi empat parti itu sepakat bahawa Anwar bakal menggantikan Tun Mahathir, tiada sesiapa dapat menggugatnya.

 Risiko yang mungkin berlaku dan tidak dapat dielakkan jika satu lagi pilihanraya kecil diadakan dalam waktu terdekat di mana Anwar bertanding ialah bagaimana kalau  peratusan yang keluar mengundi masih juga di bawah 50 peratus?

 Tidakkah ia akan memalukan Anwar sebagai bakal Perdana Menteri?

 Dan tidakkah lebih memalukan jika pengundi menunjukkan protes dengan tidak memberi undi yang akhirnya menyebabkan Anwar kalah dalam pilihanraya kecil itu?

 Sediakah Anwar dan PKR menerima keadaan tersebut?

 Kawasan mana yang akan ditandingi Anwar juga terus menjadi teka-teki. Ada yang mengatakan beliau akan bertanding di Pulau Pinang dan ada juga yang meramalkan di Selangor dan Wilayah Persekutuan.

 Tidak kurang yang merasakan Anwar lebih sesuai bertanding di Pandan menggantikan Dr. Wan Azizah Wan Ismail kerana beliau akan mengambil alih jawatan Timbalan Perdana Menteri terlebih dahulu sebelum menjadi Perdana Menteri sebaik berlakunya peralihan kuasa daripada Tun Mahathir Mohamad.

 Jika Anwar bertanding di tempat lain selain Pandan, ramai yang mengatakan akan berlaku kejanggalan kerana beliau, Dr. Azizah dan Nurul Izzah akan menjadi tiga beranak yang serentak berada di dalam Parlimen.

 Sebagaimana yang disebut pada awal tadi, memang hak Anwar dan PKR untuk memutuskan bila waktunya hendak mengadakan pilihanraya kecil bagi menjadikannya kembali sebagai Ahli Parlimen.

 Tetapi, jangan lupa, rakyat dan pengundi juga ada hak mereka. Jika mereka sudah bosan dan meluat, sedangkan BN pun boleh ditumbangkan, apakah tidak mustahil kerana terlalu cepatnya Anwar mahu kembali sebagai Ahli Parlimen dan menjadi Perdana Menteri, beliau akan kalah akhirnya dalam piliharaya kecil yang dirancang itu?
Siapa yang mahu disalahkan nanti?
(ShahbudinHusin 10/09/2018)

0

0

votes
Article Rating
Kongsikan artikel ini


NAJIB TUNJUK FAKTA ATAU CUBA AUTA?

 Melalui laman Facebooknya semalam, Najib Razak mendedahkan beberapa dokumen yang kononnya sebagai bukti bahawa wang berjuta-juta yang pernah diterimanya pada tahun 2011 lalu adalah daripada kerabat Diraja Arab Saudi.

 Selepas ini, bekas Perdana Menteri yang sudah kecundang itu juga dilaporkan mahu menunjukkan bukti berkenaan wang RM2.6 bilion yang diterimanya sebelum ini kononnya turut disumbangkan oleh kerabat Diraja Arab Saudi.

 Hmmmmm……
 Bolehkah diterima pakai bukti-bukti yang ditunjukkan Najib itu?

 Kenapa hanya baru sekarang beliau berani mendedahkannya dan tidak sebelum kehilangan kuasanya?
Untuk apa lagi Najib berbuat demikian di mahkamah media sosial sedangkan sebagaimana yang disebut oleh Tun Mahathir, lebih banyak pendakwaan di mahkamah sebenar akan menantinya selepas ini.

 Apa pun, mari kita baca ulasan Sdr Yaakob Osman seperti di bawah berkenaan pendedahan bukti oleh Najib yang dikira sudah terlewat itu.
(ShahbudinHusin 11/09/2018)
Tuan Tuan,

 Memang saya agak malas menulis mengenai 1MDB lagi kerana Najib sudah kalah Dan the matter will be in court.

 Bagaimanapun Masih ada rakan rakan kita yg tidak follow kes 1MDB dari awal, tidak baca PAC report ataupun laporan JAN yg dulu diOSAkan.
 Begitu juga ramai yg kurang maklum secara details saman DOJ di Amerika.

 Makanya apabila Najib post di FBnya tentang 20 million USD ke dalam acct beliau, ada juga yg termakan dengan auta tersebut.

 Tuan Tuan,

 PAC dan JAN tdk siasat account Najib, let’s be clear about that. SPRM dan polis is doing that now.

 Namun JAN telah establish clear link yg wang 1MDB telah dihantar ke GoodStar kepunyaan Jho Low

 DOJ pula secara details tracked money trails wang wang 1MDB , antaranya wang dari 1MDB ke GoodStar kemudiannya ke pengasas Petrosaudi . Dari situ ditendang balik ke acct Najib dlm Dua transaksi usd 10 million each.

 Makanya Najib hanyalah membuka pekongnya sendiri atas perkara yg telah awal lagi disiasat dan diketahui dari mana sumber wang tersebut.

 Tuan Tuan,.

 Surat yg kununnya dari Raja Arab, telah lama Kita kupas dulu bahawa Surat it tidak dpt dikesan siapa org nya malah chop mohornya juga tidak cukup pohon Tamar.

 And we have not even talk about 2.6 billion.  Najib is taking to mahkamah FB , Dan beliau akan bawa cerita derma 2.6 billion pula selepas ini.

 Saya kepilkan lampiran siasatan DOJ. Boleh lah banding dgn wire transfer yg Najib tunjuk tu.
Dipetik daripada Facebook
Yaakob Osman.

0

0

votes
Article Rating
Kongsikan artikel ini


ZAHID HAMIDI MACAM BISKUT?

 Di ketika Najib Razak semakin kerap muncul di tempat awam dan lebih rajin menulis atau menjawab pelbagai isu di media sosial, ramai yang bertanya di mana Zahid Hamidi sekarang ini?

 Kenapa beliau lebih banyak mendiamkan diri dan tidak bersuara apa-apa dalam sekian banyak isu yang melanda negara sedangkan jawatannya adalah Presiden UMNO dan Ketua Pembangkang?

 Beliau dilihat hanya aktif ketika berkempen untuk jawatan Presiden UMNO sebelum ini dan kemudian terus senyap sehinggalah diketahuitentang pemergiannya menunaikan haji ke Mekah.

 Sekembalinya daripada Mekah, tiada apa-apa khabar berita kedengaran mengenai dirinya, tup-tup baru-baru ini beliau muncul sekali dalam kempen pilihanraya di Seri Setia dengan janji, “Insya Allah ana akan datang” ke Muktamar Pas di Kuala Terengganu, hujung minggu ini.

 Selepas itu, beliau senyap lagi dan kita mungkin hanya akan melihat gambar-gambarnya berkopiah putih sambil berpeluk dengan Hadi Awang atau Tuan Ibrahim Tuan Man di Muktamar Pas pada 15 dan 16 September akan datang.

 “Dia dah macam biskut, sekejap ada sekejap hilang,” kata seorang pemimpin UMNO peringkat bahagian yang ditanya mengenai gaya kepimpinan Zahid Hamidi sejak beliau memimpin UMNO menggantikan Najib Razak.

 “UMNO ada ketua paling lemah ketika ini,” tambah pemimpin bahagian itu lagi.

 Ramai yang tidak faham sebenarnya mengapa Zahid Hamidi lebih banyak mendiamkan diri daripada bersuara di ketika negara sekarang ini dilanda pelbagai isu di mana sebagai ketua parti yang sudah jadi pembangkang, beliau seharusnya memainkan peranan yang lebih aktif untuk meraih sokongan rakyat.

 “Bahkan, sudah mula kedengaran ada pemimpin UMNO di bawah sudah mula bersungut dengan kepimpinan Zahid Hamidi kerana mereka seolah-olah dibiarkan tanpa haluan seperti “ayam kehilangan ibu” ketika ini.

 “Kadang-kadang pula kita rasa macam Lokman Noor Adam saja yang sedang jadi Presiden UMNO,”  tegas pemimpin UMNO bahagian itu seterusnya.

 Hairan, kenapa Zahid Hamidi tidak mengaktifkan dirinya sebagai Presiden UMNO sedangkan dulunya bersungguh-sungguh berkempen untuk jawatan tersebut?

 Apa yang masih ditunggunya untuk menggerakkan parti?

 Apakah beliau bertanding untuk jadi Presiden UMNO dahulu dengan satu harapan bahawa dalam waktu terdekat ini bekas mentornya, Anwar Ibrahim akan jadi Perdana Menteri dan dengan itu beliau dapat membawa kembali parti pimpinannya yang sudah tiada kuasa untuk berkongsi kuasa?

 Namun, apakah apabila Anwar kemudiannya bertegas tidak akan membentuk sebarang kerjasama dengan UMNO apabila beliau menjadi Perdana Menteri, lalu membuatkan Zahid Hamidi terus patah hati dan kecewa?
(ShahbudinHusin 11/09/2018)

0

0

votes
Article Rating
Kongsikan artikel ini


KIT SIANG HARUS BERJIWA BESAR, TAK SEMUA PERKARA MESTI DISELESAIKAN DI
MAHKAMAH

 Walaupun Lim Kit Siang bertegas mahu mengambil tindakan mahkamah terhadap Tun Hanif Omar yang didiakwa memfitnahnya, malah peguamnya, Ramkarpal Singh dilaporkan sudah memulakan proses ke arah itu, tetapi pemimpin veteran DAP itu seharusnya boleh menilai kembali tindakannya itu.

 Beliau mesti sedar bahawa kini adalah zaman Malaysia Baru yang turut menitikberatkan semangat toleransi, sedia berbincang dan tidak semua pertikaian perlu dibawa ke mahkamah untuk dicari titik penyelesaian muktamad.

 Lagi pun, dengan DAP merupakan komponen penting dalam kerajaan Pakatan Harapan yang mentadbir negara, sikap yang ditunjukkan oleh Lim Kit Siang dalam berhadapan dengan isu ini  boleh mempengaruhi penerimaan masyarakat terhadap parti itu dan sudah tentu dengan bertolak ansur, ia akan memberi keuntungan jangka panjang kepada DAP.

 Oleh itu, dalam berhadapan dengan Tun Hanif Omar, seorang bekas Ketua Polis Negara yang disanjung ramai dan mempunyai rekod kerjaya yang cemerlang sebelum ini, Kit Siang seharusnya mempunyai jiwa besar dan tidak menjadikan mahkamah sebagai pemutus kata benar atau salah dakwaan yang ditujukan terhadapnya.
Meskipun barangkali boleh diterima bahawa dakwaan yang dibuat oleh Tun Hanif terhadap Kit Siang yang dikatakan cuba memisahkan Semenanjung kepada dua – Pantai Barat untuk Cina dan Pantai Timur untuk Melayu merupakan suatu tuduhan yang serius dan tidak benar, tetapi beliau juga mengakui ianya berdasarkan laporan yang diterimanya ketika itu berdasarkan apa yang disebut oleh seorang pemimpin DAP yang lain.

 Lagi pula, perkara itu sudah lama berlaku dan kini Tun Hanif sudah pun bersara, manakala DAP yang dipimpin oleh Kit Siang telah pun menjadi sebahagian daripada kerajaan sekarang ini.

 Maka, seperti mana kata Zaid Ibrahim dalam tulisan di blognya semalam, tidak bolehkah Kit Siang mengajak Tun Hanif untuk berbincang santai mengenainya sambil menghirup teh panas?

 Lebih daripada itu, dengan membawa kes berkenaan mahkamah, ia hanya memperlihatkan Kit Siang hanya mementingkan dirinya semata-mata, manakala jika sedia bertolak ansur dan mengadakan pertemuan dengan Tun Hanif pula, ia membuktikan pemimpin DAP berkenaan lebih mengutamakan partinya sebagai wadah masa depan yang boleh diterima rakyat pelbagai kaum di negara ini.

 Pilihan di tangan Kit Siang sebenarnya, malah di ketika kedua-duanya berada di usia senja, tidak banyak untungnya dengan melibatkan mahkamah dalam menentukan pertikaian yang mungkin hanya kebetulan dan tidak disengajakan itu.
(ShahbudinHusin 12/09/2018)

0

0

votes
Article Rating
Kongsikan artikel ini


LEBIH BAIK BN, PAS TAK LETAK CALON DI PORT DICKSON…..

 Akhirnya sah kerusi yang akan ditandingi oleh Anwar Ibrahim bagi membolehkannya kembali sebagai Ahli Parlimen ialah di Port Dickson, Negeri Sembilan.

 Ini berikutan wakil rakyatnya, Danyal Balagopal Abdullah dengan sukarela mengosongkan kerusi yang dimenanginya pada PRU 9 Mei dengan majoriti 17,710 undi untuk memberi laluan kepada Anwar menjadi penggantinya.

 Danyal Balagopal juga dilaporkan sudah menghantar surat perletakan jawatannya  pada hari ini kepada Speaker Parlimen dan sebaik kekosongan kerusi itu dimaklumkan kepada SPR, maka suatu pilihanraya kecil perlu diadakan dalam tempoh 60 hari berikutnya.

 Secara tidak langsung bermakna menjelang pembentangan Bajet 2019 pada November ini, Anwar sudah pun kembali bergelar Ahli Parlimen semula.

 Di sebalik beberapa kerusi sebelum ini dispekulasikan bakal ditandinginya oleh Anwar bagi membolehkannya kembali ke Dewan Rakyat dan seterusnya memenuhi konsensus Pakatan Harapan untuk melantiknya sebagai Perdana Menteri ke-8 menggantikan Tun Mahathir Mohamad, ternyata Port Dickson menjadi pilihan yang muktamad.

 Kenapa Port Dickson jadi pilihan?

 Secara umumnya, Port Dickson adalah antara kerusi paling selamat bagi Anwar. Dengan kemenangan majoriti sebanyak 17,710 undi pada pilihanraya lalu serta PKR telah mengungguli kawasan itu sejak pilihanraya 2008 lagi, di samping komposisi pengundinya adalah Melayu 43%, Cina 33%, India 22% dan lain-lain kaum 2%, Port Dickson ternampak tidak mendatangkan masalah besar kepada Anwar.

 Tambahan lagi, dengan kedudukannya sebagai bakal Perdana Menteri, sementara pengundi Port Dickson akan berebut-rebut mahu mengundi dan memastikan kemenangannya bagi merealisasikan Ahli Parlimen mereka menjadi ketua kerajaan, seluruh penduduk Negeri Sembilan juga pastinya turut mengutuskan doa yang tidak putus-putus agar Anwar dielakkan daripada ditimpa sebarang kekalahan.
Sekali pun sekiranya peratusan keluar mengundi yang rendah berlaku sebagaimana di Sungai Kandis, Seri Setia dan Balakong, faktor Anwar sebagai bakal Perdana Menteri tetap merupakan kelebihan kepadanya untuk menang selesa di Port Dickson.

 Kemenangan Anwar sebagai Ahli Parlimen di Port Dickson dan  kemudian menjadi Perdana Menteri, dengan sendirinya bermakna Negeri Sembilan buat pertama kalinya akan melahirkan seorang Perdana Menteri buat negeri itu.

 Jika sebelum ini Ahli Parlimen Rembau, Khairy Jamaluddin diimpikan oleh banyak pihak sebagai bakal Perdana Menteri pertama dari Negeri Sembilan, Anwar ternyata lebih pantas memintasnya dan sekaligus menjadikan beliau kebanggaan baru bagi negeri itu.

 Dengan itu, tidak ada sebab untuk Anwar boleh kalah di Port Dickson ini.

 Tidak kira siapa pun yang bertanding, baik dikekalkan untuk MIC atau diserahkan kepada UMNO serta dibantu oleh Pas dengan tidak meletakkan calon sekali pun, harapan pembangkang untuk menang adalah tersangat tipis di Port Dickson.

 Buang masa dan buang duit saja bagi BN jika masih bermimpi untuk mampu membuat kejutan menewaskan Anwar. Dalam keadaan akaun bank UMNO sedang dibekukan oleh SPRM, lebih baik mereka belajar berjimat dan tidak meletakkan calon di Port Dickson.

 Begitu juga dengan Pas, Port Dickson bukanlah kawasan yang selamat bagi parti itu. Bertanding sendirian tidak selamat, membantu UMNO atau membantu MIC sepertimana mereka membantu MCA di Balakong juga tidak selamat sebenarnya.

 Jalan paling selamat baik untuk BN, Pas, UMNO atau MIC ialah semuanya tidak meletakkan calon dan memberi kemenangan percuma kepada Anwar.

 Dengan demikian itu, duit rakyat untuk perbelanjaan pilihanraya turut dapat dijimatkan.
(ShahbudinHusin 12/09/2018)

0

0

votes
Article Rating
Kongsikan artikel ini


APAKAH 'LANGKAH PORT DICKSON' AKAN JADI MODAL KEMPEN KEM RAFIZI
MENJATUHKAN AZMIN YANG AKHIRNYA MENJADIKAN PKR TERBELAH DUA?

 Di sebalik Anwar Ibrahim mungkin sedang teruja untuk kembali sebagai Ahli Parlimen melalui “Langkah Port Dickson” yang diumumkan semalam dan seterusnya makin mendekatkannya kepada pengejaran cita-cita menjadi Perdana Menteri, hakikat yang tidak harus dinafikannya juga ialah PKR yang baru diterajuinya kini semakin melebar perpecahannya.

 Bermula dengan tindakan Rafizi Ramli menawarkan diri bertanding jawatan Timbalan Presiden PKR untuk menentang Azmin Ali, ia kemudian disusuli dengan pelbagai serangan terhadap Menteri Hal Ehwal Ekonomi itu.

 Yang nyatanya kem Rafizi seolah-olah tiada modal kempen lain selain isu Anwar sebagai Perdana Menteri ke-8 dan di ketika yang sama melakukan serangan berterusan kononnya Azmin tidak membantu ke arah itu.

 Rafizi juga mendakwa hanya jika beliau menang sebagai Timbalan Presiden PKR, maka  barulah Anwar dapat jadi Perdana Menteri.

 Meskipun pertandingan tersebut adalah soal dalam parti, tetapi dengan Rafizi agak berleluasa berkempen sedemikian rupa, PKR dengan sendirinya mula meretak secara perlahan-lahan, tambahan lagi Anwar pula tidak pernah memberi peringatan tegas dalam soal adab dan keceluparan ketika berkempen itu.

 Anwar juga seolah-olahnya seronok apabila Rafizi berkempen bermodalnya isu Perdana Menteri itu sedangkan semua pihak maklum ianya adalah permuafakatan Pakatan Harapan yang di dalamnya ada PKR, DAP, Amanah dan Bersatu.

 Apakah Anwar sebenarnya memang memihak kepada Rafizi dan sudah lupa kesetiaan Azmin sejak 20 tahun lalu bersama PKR?

 Ia kemudian berterusan lagi apabila hanya kem Rafizi yang dilihat sibuk-sibuk mengumumkan tentang hasrat mahu kembalinya Anwar sebagai Ahli Parlimen dan kawasan mana yang akan ditandinginya di mana akhirnya diberitahu sudah ada tiga kawasan sebagai pilihan.

 Apabila dua pemimpin PKR, Tian Chua dan Zuraidah Kamaruddin mempertikaikan perkara tersebut dengan mengatakan ia tidak pernah dibawa dalam mesyuarat, Rafizi membalasnya bahawa ia hanya dibincangkan di kalangan beberapa pemimpin tertentu dalam PKR saja.

 “Kenapa hanya dibincangkan di kalangan pemimpin tertentu saja? Sejak bila PKR bertukar menjadi kumpulan kongsi gelap?” soal Tian Chua.

 Pertanyaan Tian Chua itu memang tepat dan berasas, lebih-lebih lagi PKR selama ini kononnya amat menjunjung tinggi soal muafakat dan ketelusan, malah seringkali membidas pihak lain yang tidak mengamalkannya.

 Walaupun pertanyaan Tian Chua tidak mampu dijawab oleh Rafizi dan beliau terus terdiam sehingga ini, tetapi elemen kongsi gelap dalam PKR rupa-rupanya belum berakhir lagi.

 Dalam sidang media semalam ketika mengumumkan perletakan jawatan secara sukarela Ahli Parlimen Port Dickson, Danyal Balagopal Abdullah untuk memberi laluan kepada Anwar untuk muncul kembali sebagai Ahli Parlimen, jelas menunjukkan ia hanya dihadiri oleh majoriti daripada kem Rafizi semata-mata.

 Di mana pemimpin-pemimpin PKR yang lain dan kenapa dalam soal yang sepenting ini, sidang akhbar itu seolah-olah hanya dihadiri oleh satu pihak saja?

 Bukanlah lebih cantik jika sidang akhbar itu dibarisi oleh semua ahli pimpinan pusat PKR yang secara tidak langsung dapat menunjukkan kebulatan muafakat PKR dalam meletakkan Anwar bertanding di Port Dickson dan seterusnya sebagai bakal Perdana Menteri?

 Dengan keputusan mewujudkan “Langkah Port Dickson” dan Danyal Balagopal juga sudah pun menghantar surat perletakan jawatannya sepantas semalam, bermakna pilihanraya kecil akan diadakan dalam tempoh terdekat dan mungkin bertembung dengan tarikh pemilihan  PKR yang melibatkan pertandingan antara Rafizi dengan Azmin yang tempoh pengundiannya adalah antara 23 September hingga 22 Oktober depan.

 Apakah ini bermakna “Langkah Port Dickson”  sengaja diwujudkan bersekali dengan pemilihan PKR untuk membolehkan kem Rafizi menjadikan kempen pilihanraya kecil itu sebagai modal kempennya untuk menjatuhkan Azmin sebagai Timbalan Presiden PKR?

 Dalam hal ini, adakah pemimpin PKR dalam kem Azmin seperti Tian Chua, Zuraidah dan Latheefa Koya akan turun sama berkempen membantu Anwar di Port Dickson atau mereka akan memboikotnya?

 Yang lebih penting dan menjadi jangkaan banyak pihak – tidak kira sama ada Azmin menang atau Rafizi kalah, lebih-lebih lagi kalau Azmin kalah dan Rafizi menang – PKR memang tidak dapat dielakkan akan mengalami perpecahannya.

 Apakah PKR selepas ini sekadar berpecah saja atau akan terbelah dua?

 Jika PKR terpecah dua, masih mampukah Anwar menjadi Perdana Menteri ke-8?
(ShahbudinHusin 13/09/2018).

0

0

votes
Article Rating
Kongsikan artikel ini


HANYA MENUNGGU UMNO….

 Pas awal-awal sudah sudah buat keputusan tidak akan  bertanding dalam pilihanraya kecil Port Dickson yang akan diadakan tidak lama lagi dengan alasan mahu memberi laluan kepada UMNO meletakkan calonnya.

 Tidak cukup dengan itu, Pas juga sedia memberi sokongan kepada UMNO kempen pilihanraya itu nanti sebagaimana UMNO telah membantu Pas di Seri Setia.
Kemudian, MIC yang secara tradisinya bertanding di Port Dickson juga mengumumkan tidak akan meletakkan calonnya kali ini.

 Malah Presiden MIC, SA Vignewaran juga berkata, “kalau UMNO mahu bertanding, biar mereka bertanding. Kita tak akan campur tangan.”
Maka, segala-galanya kini bergantung kepada UMNO saja lagi?

 Apakah UMNO akan meletakkan  calon atau bakal memberi kemenangan percuma kepada Anwar?

 Zahid oh Zahid…di mana Zahid Hamidi?
(ShahbudinHusin 13/09/2018)

0

0

votes
Article Rating
Kongsikan artikel ini


AKUAN BERSUMPAH BUKTI UMNO SEDANG MENUNGGU PELUANG UNTUK BERSAMA ANWAR
DAN PKR

 Pendedahan Nazri Aziz tentang wujudnya akuan bersumpah melibatkan majoriti Ahli Parlimen UMNO yang memberi kuasa kepada Presiden UMNO, Zahid Hamidi untuk berunding dengan parti-parti dalam Pakatan Harapan dalam usaha kembali menjadi kerajaan, tidaklah begitu memeranjatkan sebenarnya.

 Pertama, ia kerana UMNO pada hakikatnya tidak biasa menjadi pembangkang dan akan berusaha sedaya upaya untuk kembali hidup dalam lingkungan glamour kuasa.

 Setelah 61 tahun selesa sebagai kerajaan, UMNO jelas mula rimas dengan kedudukannya sebagai pembangkang, walaupun baru empat bulan melalui kehidupan tanpa kuasa dalam tangan.

 Untuk itu, usaha mencari jalan singkat untuk kembali sebagai kerajaan adalah pilihan yang mesti dimanfaatkan, tambahan lagi Zahid Hamidi bukanlah watak pemimpin yang mampu menerajui UMNO untuk mencipta kejayaan semula kepada parti itu dalam PRU15 akan datang.
Kedua, Zahid Hamidi melihat kedudukan Anwar sebagai bakal Perdana Menteri menggantikan Tun Mahathir Mohamad adalah kesempatan terbaik buatnya untuk membawa UMNO kembali menjadi kerajaan memandangkan hubungannya yang rapat dengan Presiden PKR itu sejak mereka sama-sama dalam UMNO lagi.

 Meskipun akuan bersumpah itu memberi kuasa kepada Zahid Hamidi untuk berunding dengan parti-parti dalam Pakatan Harapan, tetapi tentulah sasaran yang sebenarnya ialah Anwar dan PKR, bukannya selagi Tun Mahathir menjadi Perdana Menteri.

 Ada juga pihak berpandangan, sebab utama Zahid Hamidi ghairah untuk menjadi Presiden UMNO sebelum ini tidak lain ialah semata-mata untuk merebut peluang membawa UMNO menjadi kerajaan, selain dirinya yang mungkin kembali sebagai Timbalan Perdana Menteri, sebaik Anwar menggantikan Tun Mahathir.

 Kewujudan akuan bersumpah sebagaimana yang didedahkan oleh Nazri bukan saja menunjukkan UMNO begitu terdesak untuk mengejar kuasa bersama tertabalnya Anwar sebagai Perdana Menteri, tetapi juga mengesahkan mengapa Zahid Hamidi sehingga tidak berbuat apa-apa untuk memulihkan UMNO yang sudah kehilangan kuasa itu.

 Dalam fikiran Zahid Hamidi, beliau hanya mahu menunggu waktu yang sesuai saja untuk menawarkan kerjasama UMNO kepada Anwar yang dalam waktu yang sama dilihat akan mengukuhkan lagi kedudukan Presiden PKR itu apabila beliau menerajui negara nanti.

 Terdapat juga cakap-cakap bahawa sebaik menjadi Ahli Parlimen melalui Langkah Port Dickson ini, Anwar akan mula menekan Tun Mahathir untuk berundur dengan segera, atau jika enggan berbuat demikian, beliau akan melakukan “rampasan kuasa” dengan sokongan UMNO, Pas serta sebilangan wakil rakyat dari Sabah dan Sarawak.

 Realitinya, perkara itu memang tidak mustahil boleh berlaku. Cuma, apakah Anwar sanggup melakukannya yang bermakna beliau mengkhianati pengundi yang telah menumbangkan UMNO dan BN dalam PRU14 yang lalu?

 Apakah setelah pengundi membuang UMNO, maka Anwar tergamak mengutip kembali parti itu dan membawanya semula ke persada kuasa?

 Berapa ramai pula Ahli Parlimen PKR akan bersama dengan Anwar jika kerjasama PKR dengan UMNO dan Pas itu benar-benar berlaku?

 Bagaimana dengan DAP, Amanah dan Bersatu?

 Bagaimana jika sebahagian Ahli Parlimen PKR, terutama yang bukan Melayu beserta dengan DAP menarik diri dan membuat keputusan meninggalkan Anwar?

 Apakah stabil sebuah kerajaan pimpinan Anwar ketika itu yang hanya ditunjangi oleh sebahagian PKR, UMNO dan Pas, selain daripada Sabah dan Sarawak atau dalam erti kata lain hanya kerajaan Melayu sahaja?

 Selamatkah Anwar dalam pilihanraya berikutnya?
(ShahbudinHusin 14/09/2018)

0

0

votes
Article Rating
Kongsikan artikel ini


NAJIB, SUDAH-SUDAHLAH REKA CERITA DONGENG!!!

 Semalam, Timbalan Ketua Polis Negara, Noor Rashid Ibrahim mendedahkan, siasatan polis mendapati sejumlah RM2,973 bilion telah dimasukkan ke akaun peribadi bekas Perdana Menteri, Najib Razak.

 Katanya, kemasukan wang itu disalurkan melalui 132 transaksi dengan menggunakan tiga firma iaitu Good Star, Aabar dan Tanore Finance.

 Alamak…ingatkan hanya RM2.6 bilion, rupa-rupanya jumlah wang yang pernah diterima Najib berjumlah hampir RM3 bilion atau RM3,000 juta banyaknya.

 Patutlah, kata makcik bawang,  boleh “cash is king” di sana sini dan di kediamannya pula macam ada sebuah kedai emas dan permata!

 Siapakah pemilik ketiga-tiga firma iaitu Good Star, Aabar dan Tanore Finance itu?
Good Star adalah dimiliki oleh Jho Low yang hasil penyiasatan mendedahkan ia pernah menerima sejumlah AS$1.03 bilion daripada dana 1MDB.

 Aabar Investment PJS pada asalnya adalah anak syarikat IPIC yang kemudian dipalsukan menjadi Aabar BVI dan pernah dibayar bon keselamatan oleh 1MDB sebanyak AS$1,367 bilion.

 1MDB dan IPIC mengikat kerjasama untuk pengeluaran bon yang kemudian dibawa untuk penyelesain di mahkamah timbangtara, tetapi kemudiannya 1MDB setuju menyelesaikannya di luar mahkamah dengan bayaran sebanyak AS$1.2 bilion.

 Pengarah Aabar BVI ialah Khadem Abdullah al-Qubaishi dan Ahmed Badawi Al-Husainy yang turut mempunyai jawatan dalam syarikat Aabar yang sah, tetapi dipecat kemudiannya.

 Tanore Finance pula adalah kepunyaan Jho Low bersama Eric Tan Kim Loong, bahkan dikatakan Jho Low juga kerap menggunakan nama Eric Tan Kim Loong itu sebagai samarannya.

 Tanore Finance paling diingati kerana kemasukan wang sebanyak RM2.6 bilion ke dalam akaun peribadi Najib yang kerapkali disebut sebagai derma daripada kerabat Diraja Arab Saudi adalah melalui firma tersebut.

 Dengan pengesahan pihak polis bahawa sejumlah RM2,973 bilion telah dimasukkan ke akaun peribadi Najib menggunakan tiga firma tersebut dan melalui 132 transaksi, tentulah dengan mudah kita dapat mengagak daripada manakah punca asal kesemua wang yang pernah diterima oleh bekas Perdana Menteri itu.
Bagaimanapun, beberapa jam selepas Noor Rashid membuat pendedahan itu, Najib yang kini bergelar “facebooker tegar” selepas kehilangan jawatan Perdana Menterinya tetap bertegas bahawa wang RM2.6 bilion yang diterimanya adalah derma daripada Raja Arab Saudi, Almarhum Raja Abdullah Al-Saud melalui Putera Abdul Aziz Al-Saud.

 Najib juga menunjukkan surat yang dikatakan ditulis oleh Putera Abdul Aziz Al-Saud kepadanya serta beberapa bukti transaksi yang jelas menunjukkan kemasukan wang kepadanya itu dibuat melalui Tanore Finance, syarikat yang disahkan adalah kepunyaan Jho Low.

 Jika benar derma itu daripada Raja Abdullah yang telah mangkat pada 2015 lalu, mengapakah ia dimasukkan melalui syarikat Jho Low?

 Apakah Raja Abdullah dan kerajaan Arab Saudi begitu lekeh sehingga tidak menggunakan bank daripada Arab Saudi atau firma-firma kepunyaan Pak Arab yang lain untuk menyalurkan wang tersebut?

 Mengapa mesti menggunakan firma kepunyaan Jho Low?

 Pernahkah kita dengar Raja Abdullah ada sebarang hubungan dengan Jho Low?

 Sementara itu, jika kita masih ingat, SPRM sendiri pernah mendedahkan bahawa mereka telah menemui kerabat Diraja Arab Saudi yang dikatakan menderma RM2.6 bilion kepada Najib itu.

 “Ada surat yang menunjukkan sumbangan itu datangnya daripada putera Arab Saudi dan berdasarkan surat itu, kami telah pergi ke Arab Saudi.

 “Kami tanya putera Arab Saudi itu dan beliau mengaku menderma RM2.6 bilion. Tetapi apabila kami minta dokumen sokongan, beliau gagal memberikannya,” kata Ketua Pesuruhjaya SPRM, Shukri Abdull.
Sungguh menghairankan, jika benar ada derma diberikan menggunakan Tanore Finance, kenapa tiada dokumen boleh dibuktikan?

 Takkan derma berbilion ringgit – bukan sekupang dua – langsung tiada slip, dokumen atau apa-apa bukti dalam simpanan putera Raja Arab Saudi itu?

 Akhirnya, masihkah kita mahu percaya kata-kata Najib yang bertegas wang RM2.6 bilion itu merupakan derma daripada Raja Arab Saudi atau beliau perlu diingatkan, “sudah-sudahlah membuat rekaan cerita dongeng”.

 Atau kita patut minta Pas nasihatkan Najib – bertaubatlah dan habiskanlah lebih banyak masa di atas tikar sembahyang selepas tiada lagi jawatan sekarang ini!!!
(ShahbudinHusin 14/09/2018)

0

0

votes
Article Rating
Kongsikan artikel ini


APA JADI DENGAN AKUAN BERSUMPAH UMNO?

 Semalam, Perdana Menteri, Tun Mahathir Mohamad dengan tegas menolak sebarang bentuk kerjasama antara Pakatan Harapan dengan UMNO.
 Hari ini, kenyataan itu disambut pula Anwar Ibrahim selaku bakal Perdana Menteri dengan mengatakan pintu Pakatan Harapan sudah tertutup buat UMNO.
 Lalu, apa jadi dengan akuan bersumpah oleh 51 Ahli Parlimen UMNO yang memberi mandat kepada Presiden UMNO, Zahid Hamidi untuk berunding dengan parti-parti dalam Pakatan Harapan dalam usaha parti itu mahu kembali menjadi kerajaan?

 Masuk longkang?
(ShahbudinHusin 15/09/2018)

0

0

votes
Article Rating
Kongsikan artikel ini


PELIK ZAHID INI, SEJAK BILA UMNO BENARKAN AHLINYA TURUN BERKEMPEN UNTUK
PARTI LAWAN?

Jika sebelum ini kita berasa pelik dengan tindakan Nazri Aziz yang bertekad akan berkempen untuk Anwar Ibrahim di Port Dickson kerana PKR adalah parti lawan bagi UMNO, rupa-rupanya sikap yang ditunjukkan oleh Presiden UMNO, Zahid Hamidi dalam perkara itu jauh lebih pelik lagi.

 Zahid Hamidi dilaporkan berkata, tidak ada tindakan akan diambil terhadap Nazri, biar pun jika dia berkempen untuk Anwar di Port Dickson nanti.

 Tidakkah kenyataan Zahid Hamidi itu sesuatu yang pelik?

 Sejak bila UMNO membenarkan ahlinya berkempen untuk parti lain, khususnya parti lawan kepada UMNO sendiri?

 Bukankah merupakan suatu kesalahan bagi ahli UMNO berkempen untuk parti lain, bahkan sudah ramai sebelum ini yang diambil tindakan sama ada dipecat atau digantung keahlian kerana melakukan perbuatan itu?

 Kalau Nazri boleh berkempen untuk Anwar dan PKR di Port Dickson, apakah di lain kali ahli UMNO dibenarkan juga berkempen untuk DAP, Amanah dan Bersatu?

 Selain itu, berhubung tindakan Nazri yang mahu berkempen untuk Anwar, Zahid Hamidi juga menyifatkannya sebagai perbezaan pendapat yang harus dialu-alukan.

 “Apa perlunya bertindak? Saya tak nampak ada permasalahan. Saya sering meraikan perbezaan pendapat,” kata Zahid Hamidi lagi.

 Lagi pelik kenyataan Zahid Hamidi ini!

 Wahai Zahid Hamidi yang ada sijil PhD, tindakan Nazri yang masih ahli UMNO tapi turun berkempen untuk Anwar dan PKR bukanlah suatu bentuk perbezaan pendapat sebenarnya.

 Kalau ikut perlembagaan UMNO dan tentunya ia bukanlah susah sangat untuk difahami, tindakan berkempen untuk parti lawan adalah suatu kesalahan serius dari segi disiplin dan peraturan.

 Lebih-lebih lagi, jika UMNO yang bertanding, berkempen untuk parti lawan adalah perbuatan sabotaj yang nyata.

 Susah ke nak memahaminya?

 Atau sebetulnya Zahid Hamidi sendiri yang menyuruh Nazri turun berkempen untuk Anwar itu?
(ShahbudinHusin 15/09/2018)

0

0

votes
Article Rating
Kongsikan artikel ini


PORT DICKSON YANG PELIK….

 Setelah MIC enggan bertanding dan Pas awal-awal  lagi sudah angkat bendera putih, kini hanya tinggal UMNO yang jadi penentu sama ada akan berlaku pertandingan atau sebaliknya di Port Dickson.
Dilaporkan penentuan sama ada UMNO akan bertanding atau tidak akan diputuskan pada 24 September ini.

 Jika UMNO sedia meletakkan calonnya yang sudah pasti akan disokong pula oleh Pas, pilihanraya kecil Port Dickson tentu sekali akan jadi meriah dan menarik.
Tetapi, jika parti itu tidak sedia meletakkan calonnya, maka akan menang percumalah Anwar Ibrahim yang sekaligus lebih memudahkannya sebagai Ahli Parlimen pertama dari Negeri Sembilan menjadi Perdana Menteri.
Namun yang peliknya, sementara menunggu UMNO membuat keputusannya itu, tiga pemimpin parti itu sudah pun  secara terbuka memberi sokongan, malah menyatakan akan turun berkempen membantu kemenangan Anwar yang akan bertanding menggunakan logo Harapan.

 Mereka ialah Ahli Parlimen Padang Rengas, Nazri Aziz, Ahli Parlimen Arau, Shahidan Kassim dan  Ketua UMNO Bahagian Sungai Besar, Jamal Md Yunus
Amboi…mentang-mentang Anwar bakal Perdana Menteri, sanggup mereka ini mengenepikan parti sendiri!!

 Tetapi, bagaimana jika nanti UMNO memutuskan tidak bertanding dan Anwar menang percuma?
Kalau itu yang diputuskan, maka terlepaslah peluang ketiga-ketiga pemimpin UMNO berkenaan untuk “menghimpit” bakal Perdana Menteri yang sudah tentu tindakan itu sebenarnya lebih untuk kepentingan peribadi mereka semata-mata.

 Kesiannnn…..
(ShahbudinHusin 15/09/2018).

0

0

votes
Article Rating
Kongsikan artikel ini


ANWAR SEPATUTNYA DIBERI KEMENANGAN YANG SELESA DI PORT DICKSON, TAPI….

 Entah mengapa, malah semacam  tiba-tiba, sentimen berkaitan pilihanraya kecil Port Dickson yang tujuannya mahu meletakkan semula Anwar Ibrahim sebagai Ahli Parlimen, telah berubah menjadi bercabang-cabang dan tidak seperti yang diharapkan.

 Terikat dengan janji bahawa Anwar telah dipersetujui untuk menggantikan Tun Mahathir Mohamad sebagai Perdana Menteri ke-8, pilihanraya kecil Port Dickson sepatutnya disambut dengan rasa gembira oleh semua pihak dalam Pakatan Harapan.

 Setidak-tidaknya, dengan Anwar sudah bergelar Ahli Parlimen, jika apa-apa terjadi kepada Tun Mahathir, soal pengganti Perdana Menteri tidak lagi menjadi masalah kepada gabungan itu.

 Berbanding Anwar tidak bergelar Ahli Parlimen dan kalau tiba-tiba secara tidak semena-mena berlaku sesuatu yang tidak diingini kepada Tun Mahathir, sudah tentu akan berlaku sedikit kekalutan dalam soal menentukan siapa yang mahu diletakkan sebagai penggantinya.

 Apakah ketika itu Dr. Wan Azizah Wan Ismail akan dilantik sebagai pemangku Perdana Menteri atau terus mengambil alih jawatan Perdana Menteri?

 Sebab itu, bagi Pakatan Harapan seluruhnya, Langkah Port Dickson ini harus diterima dan dihadapi dengan satu sentimen dan komitmen yang jelas iaitu menjamin kemenangan yang selesa buat Anwar.

 Hanya dengan kemenangan selesa kepada Anwar saja dapat meredakan segala keributan dan syak wasangka berkaitan Pakatan Harapan dan juga tentang hubungan Presiden PKR itu dengan Tun Mahathir.

 Selebihnya, kemenangan selesa itu, menuruti kemenangan dalam tiga pilihanraya kecil sebelum ini, adalah ubat paling mujarab untuk terus mendiamkan UMNO dan Pas daripada berterusan berpencak yang bertujuan mengkucar-kacirkan Pakatan Harapan.

 Bayangkan betapa meraknya tocang UMNO dan Pas jika di Port Dickson ini, Anwar hanya menang tipis atau lebih parah, kalau ditimpa kekalahan?

 Oleh yang demikian, demi kestabilan, kekukuhan dan terus memudahkan Tun Mahathir dalam mentadbir negara, tiada pilihan selain memastikan kemenangan selesa serta bergaya buat Anwar di Port Dickson.

 Namun, di sebalik itu, sentimen lain yang wujud kebelakangan ini jelas tidak berapa sedap kedengaran di mana terdapat suara-suara di kalangan penyokong Pakatan Harapan sendiri yang lebih suka melihat agar Anwar tidak menang di Port Dickson.

 Alasan yang ditampilkan ialah Anwar dilihat begitu tergesa-gesa mahu mengambil alih jawatan Perdana Menteri, meskipun Tun Mahathir sudah membayangkan hanya akan memegang jawatan itu selama dua tahun saja.

 Mereka berhujah, mengapa tidak Anwar kembali sebagai Ahli Parlimen setelah setahun atau setahun setengah Tun Mahathir menjadi Perdana Menteri?

 Kenapa hanya baru empat bulan Tun Mahathir jadi Perdana Menteri dan masih dalam bertungkus lumus hendak memulihkan negara, Anwar tiba-tiba sudah mahu jadi Ahli Parlimen?

 Apakah beliau masih meragui janji Tun Mahathir dan tidak mempercayai konsensus Pakatan Harapan mengenai kedudukannya sebagai Perdana Menteri ke-8?

 Lagi pula, untuk apa Anwar tergesa-gesa hendak masuk ke Parlimen, sedangkan isterinya sudah memegang jawatan Timbalan Perdana Menteri dan anaknya, Nurul Izzah turut merupakan Ahli Parlimen Permatang Pauh?

 Selain itu, mengapa Anwar memilih Port Dickson dan tidak Pandan atau Permatang Pauh yang kini diwakili oleh isteri dan anaknya tidak kurang menjadi persoalan ramai.

 Kata mereka yang berhujah, jika benar Dr. Wan Azizah Wan Ismail akan meletakkan jawatan sebaik Anwar menjadi Perdana Menteri, bukankah lebih baik beliau bertanding di kawasan Pandan yang sekarang diwakili isterinya itu?

 Tidak kurang yang mempersoalkan di mana janji Anwar sebaik keluar penjara dan diberi pengampunan sebelum ini yang mahu menghabiskan sekurang-kurangnya dua tahun untuk bercuti dan memberi syarahan di universiti-universiti luar negara?

 Berdasarkan semua alasan itu, ramai yang berhujah bahawa lebih baik Anwar kalah dalam pilihanraya kecil Port Dickson dan kemudian boleh kembali sebagai Ahli Parlimen dalam PRU15 pada tahun 2023 akan datang.

 Ia bahkan dikatakan selain untuk memberi pengajaran kepada Anwar yang dilihat tidak sabar dan mementingkan diri sendiri, turut memberi ruang yang cukup selesa kepada Tun Mahathir dan kabinet sedia ada menyelesaikan pelbagai permasalahan negara yang ditinggalkan oleh Najib Razak.

 Apa pun, sementara tarikh penamaan calon dan pengundian belum ditetapkan lagi dan tempoh bertenang masih ada lebih kurang 60 hari daripada sekarang, Pakatan Harapan dan PKR khususnya, harus menguruskan sentimen penolakan itu dengan sebaik-baiknya.
Apatah lagi, sentimen itu melibatkan nama-nama yang dikenali ramai seperti S Ambiga, bekas Pengerusi Bersih, selain Langkah Port Dickson juga dikatakan hanya cetusan kehendak Rafizi Ramli dan tidak dibincangkan dalam Biro Politik PKR.

 Sentimen itu, kalau tidak diuruskan dengan baik dan kemudian berkembang dengan meluas di media-media sosial, ia tidak mustahil akan memberi kesulitan kepada langkah Anwar untuk mencapai kemenangan di Port Dickson.

 Bahayanya jika Anwar kalah di Port Dickson ialah ia tidak saja akan mengkucar-kacirkan Pakatan Harapan, malah sama seperti menghadiahkan ufti kemenangan kepada pihak lawan iaitu UMNO dan Pas.

 Apakah itu lebih baik?
(ShahbudinHusin 16/09/2018).

0

0

votes
Article Rating
Kongsikan artikel ini


PEMILIHAN DITANGGUH, PELUANG BERSATU KUKUHKAN LAGI PARTI

 Barangkali ramai yang sudah sedia maklum bahawa pemilihan dalam Bersatu yang sepatutnya diadakan hujung tahun ini telah dianjak kepada tahun depan.

 Bermakna pada hujung tahun ini hanya akan dilangsungkan mesyuarat biasa saja tanpa ada sebarang pemilihan pucuk pimpinan di peringkat cawangan, bahagian dan pusat.

 Penangguhan itu juga menyebabkan ramai pemimpin Bersatu yang sebelum ini  didapati sibuk memperkatakan tentang pemilihan tidak lagi kedengaran berbuat demikian.

 Tidak ada lagi kedengaran siapa nak jadi Naib Presiden, siapa mahu bertanding MPT dan siapa yang bakal dinaik atau ditumbangkan sebagai Ketua Bahagian.

 Semuanya senyap sunyi belaka ketika ini.

 Tetapi, diamnya mereka daripada bercakap tentang pemilihan itu menyebabkan hampir semuanya juga tidak melakukan apa-apa aktiviti atau kegiatan untuk memperkukuhkan  lagi kedudukan Bersatu.

 Di ketika pemilihan ditangguhkan selama setahun ini, semua pemimpin sepatutnya mengambil kesempatan yang ada untuk menambahkan ahli, menubuhkan banyak cawangan serta melakukan aktiviti di peringkat bahagian yang boleh mendekatkan lagi Bersatu kepada masyarakat.

 Memang ada bahagian atau pemimpinnya yang terlihat terus aktif menjalankan aktiviti, menambah ahli dan sebagainya, tanpa memikirkan sama ada pemilihan ditangguhkan atau tidak, tetapi berdasarkan penelitian dan tinjauan rambang, jumlahnya boleh dikata terlalu sedikit.

 Yang selebihnya, sebaik diketahui pemilihan telah ditangguhkan, mereka juga seolah-olah dapat “cuti rehat”  daripada menggerakkan parti.

 Sudah tentu perkara ini bertentangan dengan hasrat dan kehendak Tun Mahathir Mohamad dan Muhyiddin Yassin selaku Pengerusi dan Presiden Bersatu.

 Apa yang semua patut fahami, Tun Mahathir dan Muhyiddin tentunya mahukan tempoh penangguhan selama setahun ini dimanfaatkan oleh pimpinan yang sudah dilantik sebagai penaja untuk menambah jumlah keahlian di bahagian masing-masing.

 Meskipun Bersatu sudah berjaya menjadi kerajaan bersama Pakatan Harapan, mereka yang menjadi pemimpinnya tidak harus berpuas hati serta leka dengan pencapaian yang ada.

 Cabaran bagi Bersatu masih getir sebenarnya, terutama untuk era mendatang selepas ketiadaan Tun Mahathir atau setelah beliau tidak lagi bergelar Perdana Menteri.

 Apakah nasib Bersatu ketika itu?

 Satu-satu caranya untuk mengatasi ketidak-tentuan masa depan Bersatu ialah dengan semua peringkat pemimpinnya mesti terus berusaha menambah ahli dan menggerakkan aktivitinya sehingga ia benar-benar mampu menyaingi, atau jika boleh, menjadi pengganti kepada UMNO yang sudah rosak imejnya sekarang ini.

 Hanya dengan  mempunyai keahlian yang cukup mantap di samping ketrampilannya yang benar-benar meyakinkan di tengah-tengah masyarakat sebagai pelindung kepada kepentingan Melayu dan Bumiputera, maka barulah Bersatu akan mampu muncul sebagai wadah politik yang segar selepas ini dan sepanjang zaman kemudiannya.

 Pokok pangkalnya, kejayaan Bersatu menjadi kerajaan tidak sampai dua tahun selepas penubuhannya jangan sesekali disia-siakan atau terkubur begitu saja selepas ini berikutan kelekaan tidak mahu berusaha lebih keras menambah keahlian dan menggerakkan aktiviti.
Penangguhan selama setahun ini hampir tidak memberi makna jika pada pemilihan tahun depan jumlah ahli Bersatu masih sama dengan jumlahnya pada tahun ini.
(ShahbudinHusin 16/09/2018)

0

0

votes
Article Rating
Kongsikan artikel ini


APA LAGI REKAAN CERITA DONGENG NAJIB SELEPAS INI?

Beberapa hari lalu Najib Razak dengan bangganya mendedahkan sepucuk surat yang kononnya ditulis oleh seorang putera Diraja Arab Saudi kepadanya berhubung pemberian derma kontroversi sebanyak RM2.6 bilion melalui laman Facebooknya.

 Putera Diraja Arab Saudi yang didakwa menandatangani surat berkenaan ialah Putera Saud Abdul Aziz A-Saud.

 Namun demikian, surat yang bekas Perdana Menteri  rujuk sebagai “bukti” bahawa berbilion wang yang didepositkan ke dalam akaunnya adalah “derma” bukan ditandatangani oleh nama putera Diraja Arab yang berkenaan, lapor The Edge Weekly hari ini.

 Meskipun surat itu ditandatangani oleh Saud Abdulaziz Al-Saud, laporan itu mendakwa dokumen berkenaan sebenarnya disediakan dan ditandatangani oleh individu bernama Mohammad Abdullah Al Koman.

 Mohammad Abdullah mendakwa dia adalah wakil kepada Putera Saud Abdul Azizi Majid Al Saud.

 “Mohammad Abdullah memberitahu penyiasat bahawa dia adalah orang yang menyediakan dan menandatangani surat berkenaan bagi pihak putera Arab itu,” kata laporan itu, yang menambah Mohammad Abdullah tidak dapat memberi butiran lanjut berhubung pemindahan wang kepada Najib kerana melibatkan “kepentingan keluarga diraja Arab Saudi”.

 “Dalam kata lain, Mohammad Abdullah memberitahu pasukan penyiasat Malaysia bahawa mereka perlu percaya bahawa surat itu datang dari keluarga Diraja Arab Saudi.

 “Sumber berkata bahawa selepas perjumpaan dengan Mohammad Abdullah, penyiasat menyimpulkan bahawa ‘tidak selamat untuk mengesahkan wang berkenaan yang datang dari Blackstone dan Tanore adalah derma oleh Arab Saudi, kerana masih tidak jelas dan kekurangan dokumen yang menyokong kenyataan itu’,” tulis laporan itu.

 Kahkahkah….apa lagi agaknya rekaan cerita dongeng Najib sebagai “facebooker tegar” selepas ini?
(ShahbudinHusin 17/09/2018).

0

0

votes
Article Rating
Kongsikan artikel ini


NAJIB BERDONGENG LAGI….

 “Apa yang saya tahu dalam dunia perniagaan, ada juga berlaku kakitangan menandatangani surat bagi pihak majikan mereka.”

 Demikianlah jawapan Najib Razak berhubung laporan bahawa surat putera Diraja Arab Saudi yang didedahkannya sebelum ini sebenarnya bukan ditandatangani anak raja berkenaan, sebaliknya oleh wakilnya sahaja.

 Najib dalam laman Facebooknya beberapa hari lalu mendedahkan sepucuk surat  yang ditandatangani oleh Putera Saud Abdulaziz Al-Saud sebagai bukti wang RM2.6 bilion yang diterimanya adalah suatu bentuk derma daripada keluarga Diraja Arab Saudi dan bukan songlapan dana 1MDB yang didalangi oleh Jho Low.

 Begitu pun, laporan yang didedahkan oleh The Edge Weekly semalam mendapati meskipun nama penandatangan surat itu ialah Saud Abdulaziz Al-Saud, ia sebenarnya disediakan dan ditandatangani oleh wakilnya saja iaitu Mohamad Abdullah Al Koman.
Mohamah Abdullah memberitahu penyiasat bahawa dia adalah orang yang menyediakan dan menandatangani surat itu bagi pihak putera Diraja Arab Saudi itu, kata laporan itu yang menyebut bahawa Mohamad juga gagal memberi sebarang butiran mengenai wang yang dimasukkan ke akaun Najib itu.

 Meskipun Najib mengatakan wang yang  diterimanya adalah derma daripada keluarga  Diraja Arab Saudi, beliau bagaimanapun tidak menafikan kemasukan itu melalui Tanore Finance yang dipunyai oleh Jho Low bersama individu lain yang dikenali sebagai Eric Tan Kim Loong.

 Terus mempertahankan kenyataannya susulan pendedahan The Edge Weekly itu, Najib berhujah bahawa ada juga berlaku kakitangan menandatangi surat bagi pihak majikan mereka.
Logik atau tidak hujah Najib kali ini?

 Atau ini satu lagi episod cerita dongeng daripada fantasi Najib?

 Kalau nama yang tertera pada surat berkenaan ialah Saud Abdulaziz Al-Saud, siapakah yang patut menandatanganinya?

 Jika orang lain yang menandatangi sesuatu surat itu tanpa diletakkan perkataan “b/p” atau “bagi pihak”, apa lagi jika tandatangannya berbeza dengan tandatangan pemilik sebenar, apakah surat berkenaan sah atau boleh dianggap sebagai surat palsu?

 Ketika Najib jadi Perdana Menteri dahulu, jika ada surat yang tertera nama Najib Razak serta menggunakan kepala surat Perdana Menteri Malaysia, pernahkah sesiapa selain dirinya yang menandatangani surat berkenaan?
Bolehkah Najib memberi bukti di mana dalam dunia perniagaan bahawa wakil boleh menandatangani surat bagi pihak majikan mereka?
Adakah pernah surat Nazir Razak selaku Pengerusi CIMB, iaitu adiknya sendiri yang tertera namanya tetapi ditandatangani oleh wakilnya?
Bolehkah Najib berlaku jujur dalam dalam ini?

 Akhirnya, untuk renungan Najib yang nampaknya tidak pernah berubah, jauh sekali untuk insaf atas kelakuan salahnya selama ini, meskipun Tuhan telah menarik kuasa yang dimiliknya, ada pepatah mengatakan – “Apabila kamu berbohong sekali, kamu  terpaksa berbohong seribu kali untuk menutup pembohongan yang pertama itu.”

 Najib, agak-agaknya kalau ia pun nak reka cerita dongeng dan masih mahu memperbodohkan orangramai!!
(ShahbudinHusin 18/09/2018)

0

0

votes
Article Rating
Kongsikan artikel ini


TAK ADA RASA MALUKAH UMNO NAK BERGABUNG DENGAN ANWAR?

 Nampaknya UMNO semakin serabut dengan kedudukannya sebagai pembangkang, meski baru empat bulan melaluinya, sehingga sekarang ini tanpa segan-silu membayangkan untuk membentuk gabungan baru yang dinamakan Pakatan Malaysia bersama PKR yang diketuai Anwar Ibrahim.

 Tidak cukup dengan Nazri Aziz, Shahidan Kassim dan Jamal Md Yunos yang secara terbuka menyatakan kesediaan berkempen untuk Anwar di Port Dickson dan kemudian Presiden UMNO, Zahid Hamidi memberi jaminan tiada tindakan akan diambil khususnya kepada Nazri kerana ditafsirnya perkara itu cuma perbezaan pendapat, kali ini Naib Presiden UMNO, Khaled Nordin pula bersuara tanpa berselindung lagi mengenai pengharapan kepada PKR itu.

 “Tidak mustahil UMNO, Pas, MCA, MIC, GPS di Sarawak dan Gabungan Bersatu di Sabah bergabung bersama PKR untuk menubuhkan Pakatan Malaysia menggantikan Pakatan Harapan, tulis Khaled dalam sebuah surat terbuka yang ditujukan kepada Muhyiddin Yassin.

 Tidak sukar memahami bahawa pengharapan UMNO kepada PKR dan Anwar ketika ini tidak lain ialah kerana Presiden PKR  itu bakal dinamakan sebagai Perdana Menteri bagi menggantikan Tun Mahathir Mohamad yang mengikut jadualnya akan berlaku penyerahan kuasa dalam tempoh dua tahun selepas kemenangan Pakatan Harapan pada 9 Mei lalu.
Agaknya dalam tempoh menanti Anwar menjadi Perdana Menteri atau menunggu terjadinya penggabungan yang diidam-idamkan dengan PKR itu, ramailah para pemimpin UMNO sekarang ini yang terbawa-bawa wajah Anwar ke dalam mimpi, kalau pun tidak meratib namanya sepanjang masa.

 Malah tidak mustahil terdapat juga pemimpin UMNO yang sudah mula meletakkan gambar Anwar di dinding rumah, pejabat dan dalam paparan telefon masing-masing.

 Kenapakah UMNO begitu mengharapkan penggabungan dengan Anwar dan PKR untuk kembali memegang kuasa?

 Tidak malukah untuk menjilat dan menjulang kembali Anwar, sedangkan selama bertahun-tahun sebelum ini UMNOlah yang paling dahsyat memperlekeh dan menghina Presiden PKR itu dengan pelbagai gelaran dan kata-kata cacian?

 Siapakah yang memenjarakan Anwar dalam kes liwat 2 di mana pada ketika itu semua pemimpin UMNO berdiri teguh di belakang Najib yang dilihat bukan saja merancang segala-galanya, malah mempercepatkan perbicaraan di peringkat rayuan yang berlarutan sehingga ke waktu malam?

 Siapakah yang melantik peguam Shafee Abdullah mengetuai pasukan pendakwaan dalam kes rayuan Anwar itu?

 Dengan semua perlakuan UMNO terhadap Anwar selama ini, apakah pemimpin UMNO yang sama mengeji dan mencaci itu, mereka sekarang tiada perasaan malu langsung dengan mengharapkan pergantungan kepada PKR untuk kembali mendakap kuasa?

 Atau UMNO sudah tiada kekuatan lagi untuk bertarung dalam PRU15 akan datang, lalu terpaksa membuang perasaan malu dan sanggup bergabung dengan PKR demi semata-mata kerana kuasa?
Kesian…di mana sebenarnya maruah UMNO?
(ShahbudinHusin 17/09/2018)

0

0

votes
Article Rating
Kongsikan artikel ini


SATU LAGI SEJARAH TERCIPTA….

Ketika Najib Razak didakwa di mahkamah sebelum ini, beliau mencatat sejarah sebagai bekas Perdana Menteri pertama pernah didakwa di mahkamah.

 Sehingga ini beliau menghadapi tujuh pertuduhan dan menurut Perdana Menteri, Tun Mahathir Mohamad,  lebih banyak akan menyusul lagi terhadap Najib.

 Kini dilaporkan pula isteri beliau, Rosmah Mansor turut dijangka akan didakwa di mahkamah tidak lama lagi dengan sekurang-kurangnya atas 20 pertuduhan yang kebanyakannya berkaitan penggubahan wang haram.

 Pertuduhan terhadap Rosmah dikatakan hanya menunggu pasukan penyiasat melengkapkan siasatan mereka.

 Kedua-duanya, Najib dan Rosmah sebelum ini telah dipanggil memberi keterangan kepada SPRM secara berasingan.

 Bermakna, jika Rosmah turut didakwa, satu lagi sejarah akan tercipta di mana beliau akan menjadi isteri bekas Perdana Menteri yang pertama didakwa di mahkamah.

 Kalau kemudiannya kedua-dua mereka dihukum penjara, Najib dan Rosmah sekali lagi akan mencipta sejarah sebagai bekas Perdana Menteri dan isteri bekas Perdana Menteri yang pertama menerima hukuman seumpama itu.

 Hebat sekali pasangan ini!!
(ShahbudinHusin 19/09/2018)

0

0

votes
Article Rating
Kongsikan artikel ini


SEORANG AHLI PARLIMEN UMNO KELUAR PARTI MINGGU DEPAN?

Seorang Ahli Parlimen UMNO dari sebuah negeri di Pantai Timur dijangka akan mengisytiharkan dirinya keluar parti dalam waktu terdekat ini.

 Selain merupakan Ahli Parlimen, pemimpin berkenaan juga pernah memegang beberapa jawatan penting dalam kerajaan ketika era BN sebelum ini.
Beliau turut dikenali sebagai pemimpin yang baik, mudah mesra, merendah diri dan disenangi yang banyak pihak.

 Adalah dijangka beliau akan membuat pengumuman untuk menjadi Ahli Parlimen Bebas buat sementara waktu, sebelum kemudiannya memilih untuk menyertai salah satu parti dalam Pakatan Harapan.

 Beliau dijangka akan membuat pengumuman mengenai perkara itu selewat-lewatnya minggu depan.
(Terkini – pemimpin yang dimaksudkan dalam berita ini ialah Mustapha Mohamad, Ahli Parlimen Jeli yang sudah pun mengumumkan keluar UMNO awal malam tadi.
Mengikut perancangannya, beliau dijadual akan membuat pengumumkan keluar UMNO itu pada Isnin depan, tetapi atas sebab-sebab tertentu ia diawalkan kepada hari ini.
Mustapha sebenarnya baru petang tadi memuktamadkan keputusannya keluar UMNO itu setelah mengadakan pertemuan hampir dua jam dengan  “seseorang yang berpengaruh” dalam kerajaan Pakatan Harapan.
Pertemuan empat mata itu diadakan di Kuala Lumpur yang berakhir kira-kira 5.30 petang tadi)

 Tindakan dan persetujuan Ahli Parlimen berkenaan meninggkan UMNO adalah hasil perbincangan dan pertemuannya dengan “seseorang yang berpengaruh” dalam kerajaan Pakatan Harapan beberapa hari lalu.

 Beliau dilaporkan telah mengadakan pertemuan dan perbincangan dengan “orang berpengaruh berkenaan” selama hampir dua jam dan akhirnya bersetuju untuk keluar meninggalkan UMNO.

 Pengumuman beserta alasan-alasan mengapa beliau keluar meninggalkan UMNO akan dihuraikan dalam sidang media atau melalui kenyataan akhbar yang akan dibuat pada minggu depan nanti.
(ShahbudinHusin 18/09/2018)

0

0

votes
Article Rating
Kongsikan artikel ini